Hanya separuh lepasan SPM rancang sambung belajar, menurut kajian

Hanya separuh daripada lepasan Sijil Pelajaran Malaysia (SPM) merancang untuk melanjutkan pelajaran di peringkat pengajian tinggi, dengan 32% mengatakan pilihan ini tidak berfaedah seperti sebelumnya, demikian menurut satu kajian yang dijalankan baru-baru ini.
Kajian yang dijalankan oleh Pusat Penyelidikan Undian UCSI itu menyaksikan penyertaan 1,000 responden yang ditanya mengenai rancangan mereka selepas menamatkan peperiksaan SPM.
Lebih separuh (51%) akan menyambung belajar, manakala 39% berkata mereka akan mencari pekerjaan manakala 10% tidak mempunyai rancangan.
Apabila ditanya tentang pilihan untuk menyambung pelajaran, 68% mengatakan bahawa ini boleh mengubah kehidupan sementara 32% lagi melihat ia tidak berfaedah seperti sebelum ini.
Apabila ditanya mengapa tidak mahu menyambung pelajaran, 34% berkata mereka perlu bekerja dahulu untuk membayar pendidikan mereka.
Kira-kira 32% mengatakan mereka tidak mahu dibebani dengan pinjaman pelajaran, 32% mengatakan yuran pendidikan sangat mahal, dan 22% mengatakan tidak mendapat keputusan yang bagus di sekolah.
Sebanyak 21% mengatakan pendidikan merupakan jaminan mendapat pekerjaan yang lebih baik, 20% mengatakan mereka masih boleh mendapat gaji sama seperti yang melanjutkan pelajaran, manakala 6% mengatakan tidak boleh menerima tekanan peperiksaan.
Ditanya jenis pekerjaan yang diminati, 34% daripada responden yang tidak berhasrat melanjutkan pelajaran berkata mereka mahu menjadi affiliate media sosial atau pempengaruh.
Sebanyak 26% merujuk kepada sektor e-hailing, dan 22% berkata mereka akan memulakan perniagaan sendiri dalam sektor makanan dan minuman.
Apabila ditanya sama ada berminat dengan program Pendidikan dan Latihan Teknikal dan Vokasional (TVET) kerajaan, 41% daripada kumpulan itu berkata ya manakala 59% berkata tidak.
MalaysiaNow hujung tahun lalu melaporkan universiti bukan lagi destinasi pilihan bagi sesetengah pelajar lepasan sekolah walaupun mereka berjaya dalam SPM.
Data dari Jabatan Perangkaan menunjukkan bahawa kira-kira 390,000 atau 72.1% pelajar lepasan SPM pada 2019 tidak berminat untuk meneruskan pengajian.
Angka-angka ini adalah selaras dengan trend di negara lain termasuk UK di mana, di England, Wales dan Ireland Utara, hanya dua pertiga daripada pelajar yang berhenti sekolah berkata adalah penting untuk melanjutkan pelajaran ke universiti.
Beberapa pelajar yang bercakap dengan MalaysiaNow berkata kuliah di universiti adalah "sekolah lama" dan tidak selari dengan perkembangan dalam era digital.
Mereka juga menyebut kos pengajian ijazah di universiti boleh mencecah puluhan ribu ringgit.


Nyanyi lagu rakyat, bukan 'Oh Azizah', kata Azmin

Kegagalan kerajaan pusat menyediakan hala tuju yang jelas untuk pembangunan negara menyebabkan rakyat kini semakin terbuka meluahkan rasa tidak puas hati, kata pemimpin kanan Perikatan Nasional (PN).
Pengerusi PN Selangor, Mohamed Azmin Ali berkata beliau memahami situasi itu kerana rakyat bawahan sudah memberikan peluang dan ruang yang cukup lama untuk melihat hala tuju kerajaan membangunkan negara.
Bagaimanapun, selepas mereka menunggu selama lebih tujuh bulan, mereka sering disajikan dengan perkembangan yang tidak perlu selain melanggar janji sebelum pilihan raya umum.
Menurut Azmin, dalam tempoh yang kritikal ini rakyat semakin dihimpit dengan kesusahan terutamanya melibatkan isu ekonomi dan kos sara hidup.
Pada saat penting ini, katanya, negara memerlukan kepimpinan yang baik dan memimpin negara, bukannya seorang selebriti.
"Ini bukan masanya nak menyanyi lagu 'Oh Azizah'," katanya, merujuk kepada lagu popular P Ramlee yang sering dinyanyikan Anwar untuk isterinya Dr Wan Azizah Wan Ismail.
"Kita nak nyanyi lagu rakyat. Rakyat sedang susah," katanya dalam ucapan di Konvensyen Pilihan Raya PN Selangor di IDCC, Shah Alam.
Ucapan itu kemudian diselangi dengan klip video menunjukkan Perdana Menteri Anwar Ibrahim yang mendendangkan beberapa lagu dalam beberapa majlis.
Azmin berkata, rakyat kini memerlukan pemimpin yang rajin turun ke lapangan untuk mengenal pasti masalah rakyat dan seterusnya memacu ekonomi negara.
"Bukan naik gerek (basikal) dalam pejabat.
"Kita nak pemimpin yang pacu ekonomi negara. Pertumbuhan negara. Bukan naik lembu," katanya sambil ditayangkan klip video menteri-menteri yang tular sebelum ini.
Tayangan video-video tersebut disambut dengan gelak tawa hadirin yang berada di dalam dewan tersebut.
Jelasnya lagi, disebabkan perkara-perkara itu masalah sebenar yang membelenggu rakyat masih belum diselesaikan.
Atas sebab itu, tidak menghairankan mengapa rakyat menjadi semakin "letih" dan sering marah di media sosial.
“Dengar tak dulu, hari ni memerintah...esok minyak turun.
"Dah turun ke tuan puan?
"Kalau harga minyak tak turun, kita turunkan dia," katanya.


Jangkitan harian catat 207 kes, sifar kematian

207 kes baru Covid-19 direkodkan semalam menjadikan jumlah keseluruhan sebanyak 5,042,395 kes.
Sebanyak 175 pesakit turut dilaporkan sembuh, menjadikan jumlah keseluruhan kes sembuh sebanyak 4,996,232.
Ketika ini, 9,206 kes aktif direkodkan di mana 8,871 atau 96.4% daripadanya menjalani kuarantin kendiri.
Tiada pesakit ditempatkan ke pusat kuarantin sementara 325 (3.5%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 10 kes dan enam daripadanya memerlukan bantuan alat pernafasan.
Tiada kematian dicatatkan menjadikan keseluruhan korban akibat wabak itu kekal sebanyak 36,957 orang.


Tiada penutupan ekonomi serta-merta, dewan perdagangan Eropah beri penjelasan

Dewan Perdagangan dan Perindustrian Kesatuan Eropah-Malaysia (Eurocham) tampil memberi penjelasan kepada komuniti perniagaan berhubung isu Putrajaya menimbangkan untuk menutup ekonomi serta-merta sekiranya jangkitan Covid-19 terus meningkat, selepas satu surat berkenaan mesyuaratnya dengan Kementerian Perdagangan Antarabangsa dan Industri (Miti) terbocor kepada media.“Eurocham Malaysia ingin menjelaskan bahawa meskipun Miti memaklumkan situasi yang semakin mendesak saat ini, memandangkan jumlah kes yang semakin meningkat, tidak ada disebut mengenai penutupan ekonomi serta-merta selepas 4 Februari, 2021.“Oleh itu, kami harap agar orang ramai tetap fokus pada gambaran yang lebih besar dalam menggalas tugas bersama bagi memastikan agar penutupan ekonomi dapat dielakkan,” katanya dalam satu kenyataan hari ini.Beberapa media melaporkan kandungan sepucuk surat yang dihantar Eurocham kepada anggotanya, merumuskan tentang hasil mesyuarat antara ketua pegawai eksekutifnya, Sven Schneider dan Ketua Setiausaha Miti Lokman Hakim Ali.Dalam surat itu, ia membayangkan kerajaan berhasrat mengumumkan penutupan ekonomi secara menyeluruh selepas 4 Februari, jika bilangan kes Covid-19 di Malaysia terus meningkat.“Inilah situasi semasa yang sedang kita hadapi dan Miti meminta semua syarikat, sama ada tempatan atau luar negara, untuk menyertai usaha mengurangkan jangkitan, memutuskan rantaian, dan agar ekonomi terus berjalan,” menurut surat itu.Tetapi dalam kenyataan terbarunya Eurocham berkata mesyuarat bersama Miti adalah “perbincangan tidak formal” dan menambah surat itu adalah “sulit untuk sebaran dalaman”.Pengerusi Eurocham Malaysia Oliver Roche, dalam kenyataannya malam ini, mengatakan pihaknya menghargai hubungan kerja yang erat dengan kerajaan Malaysia.Sementara itu, Schneider dalam kenyataan sama juga memuji usaha Putrajaya dalam memerangi wabak Covid-19.“Walaupun kita memusatkan perhatian pada pandemik dan kesan negatifnya terhadap ekonomi, penting juga untuk melihat berapa banyak yang dilakukan kerajaan Malaysia demi rakyat, dan perhatikan bahawa semua orang, daripada masyarakat massa hingga komuniti perniagaan, mempunyai tanggungjawab untuk melakukan apa yang kita mampu untuk meratakan lekuk jangkitan,” katanya.Perintah Kawalan Pergerakan (PKP) yang terbaru ini membenarkan kebanyakan perniagaan untuk beroperasi, tidak seperti yang pertama dilaksanakan Mac tahun lepas apabila kebanyakan perniagaan ditutup kecuali bagi perkhidmatan perlu.Bagaimanapun kali ini, pihak berkuasa menetapkan syarat ketat prosedur operasi standard (SOP) kepada perniagaan.Kerajaan berulang kali mengatakan tidak akan melaksanakan PKP seperti tahun lepas kerana memberikan kesan besar kepada kehidupan orang ramai dengan ribuan hilang pekerjaan dan memaksa syarikat memotong gaji pekerja.


Status MySejahtera masih jingga, bicara kes rasuah Rosmah ditangguh lagi

Perbicaraan kes rasuah Rosmah Mansor berkaitan projek tenaga solar untuk 369 sekolah luar bandar di Sarawak ditangguhkan lagi kerana status MySejahteranya masih menunjukkan beliau mempunyai kontak rapat dengan individu positif Covid-19.Hakim Mahkamah Tinggi Mohamed Zaini Mazlan menangguhkan perbicaraan hari ini selepas peguam Jagjit Singh yang mewakili Rosmah, memaklumkan mahkamah bahawa status MySejahtera anak guamnnya masih jingga.“Untuk makluman Yang Arif, anak guam saya hadir hari ini di perkarangan mahkamah. Beliau berada di dalam kereta sekarang. Status MySejahteranya telah disahkan oleh pendaftar mahkamah,” kata peguam itu.Menjawab perkara itu, timbalan pendakwa raya (TPR) kanan Gopal Sri Ram mencadangkan kepada Zaini agar menjalankan perbicaraan secara hibrid, iaitu Rosmah boleh terus memberi keterangan dari rumah atau pejabat peguamnya.“Saya percaya kita boleh meneruskan prosiding ini secara maya dan kita (pendakwaan) akan mempunyai TPR yang menyelia dan mereka (pembelaan) boleh meminta peguam hadir,” kata Sri Ram.Bagaimanapun, hakim berkata beliau mahu lebih berhati-hati pada peringkat perbicaraan ini.“Saya telah berfikir tentang itu dan saya telah meneliti statut yang berkaitan, nampaknya tidak ada sebarang peruntukan dan saya ingin lebih berhati-hati.“Kita tidak mahu menjejaskan keseluruhan perbicaraan hanya kerana fikir ia (perbicaraan hibrid) okey pada peringkat ini,” kata hakim.Mahkamah kemudian menetapkan tiga tarikh tambahan untuk perbicaraan iaitu pada 13, 23, 24 Disember dan enam hari lagi pada 10, 11, 12, 13 dan 14 Januari serta 4 Februari tahun depan.Pada 8 Disember, hakim yang sama telah menangguhkan perbicaraan Rosmah atas alasan prosedur operasi standard (SOP) kompleks mahkamah hanya membenarkan orang yang berstatus “biru” MySejahtera yang boleh memasuki bangunan dan tidak membenarkan mereka yang mempunyai kontak rapat atau kontak kasual (dengan individu positif Covid-19 ) ke dalam premis.Rosmah yang menyambut hari lahirnya yang ke-70 hari ini menghadapi pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada Pengarah Urusan Jepak Holdings Sdn Bhd Saidi Abang Samsudin melalui bekas pembantunya Rizal Mansor sebagai ganjaran membantu Jepak Holdings mendapatkan projek bernilai RM1.25 bilion untuk membekalkan tenaga hibrid solar kepada 369 sekolah luar bandar di Sarawak.


Kementerian Kesihatan penerima terbesar dalam Belanjawan 2021

Kementerian Kesihatan diberikan peruntukan terbesar dalam Belanjawan 2021 sebanyak RM31.94 bilion yang menyaksikan peningkatan RM1.32 bilion berbanding sebelum ini, selaras dengan cabaran utama masa kini untuk memerangi pandemik Covid-19.Sementara Kementerian Pengangkutan turut menerima peruntukan besar sebanyak RM6.05 bilion, pertambahan RM2.43 biliion berbanding sebelum ini bagi melaksanakan projek-projek seperti Projek Rel Gemas-Johor Bahru, RTS ke Singapura dan projek Klang Valley Double Track fasa dua.Manakala Kementerian Pembangunan Luar Bandar dipertingkatkan peruntukannya kepada RM10.2 bilion bagi membangunkan infrastruktur luar bandar seperti jalan perhubungan desa terutamanya di negeri Sabah dan Sarawak.Belanjawan 2021 juga menyaksikan peruntukan tambahan disediakan bagi menangani impak Covid-19 di bawah Kumpulan Wang Covid-19.Bagaimanapun Belanjawan 2021 juga tidak dapat memenuhi semua keperluan dengan mengambil contoh keperluan vaksin Covid-19 belum dimuktamadkan dan tidak dimasukkan dalam peruntukan walaupun sebelum ini kerajaan terlibat dalam Covax yang melibatkan komitmen sebanyak RM580 juta.Pada sidang Dewan Rakyat baru-baru ini Menteri Sains, Teknologi dan Inovasi, Khairy Jamaluddin menganggarkan kerajaan perlu membelanjakan sebanyak RM3 bilion bagi membolehkan rakyat Malaysia mendapat akses bagi vaksin Covid-19 secara percuma.Sehubungan itu Kementerian Kewangan mungkin perlu menyelaras semula peruntukan mengikut keutamaan bagi membiayai keperluan vaksin apabila ditemui kelak.Kementerian Komunikasi dan Multimedia pula diperuntukkan RM2.3 bilion lebih RM500 juta daripada untuk projek sambungan gentian optik Jalinan Digital Negara (Jendela) untuk sekolah dan taman perindustrian bagi memperluaskan jaringan fiber internet berkelajuan tinggi.Dalam pada itu terdapat lapan kementerian menerima peruntukan lebih rendah daripada sebelum ini dengan mengambil kira faktor tiada keperluan mendesak seperti Kementerian Perpaduan, Kementerian Pertanian dan Industri Asas Tani, Kementerian Perdagangan Antarabangsa dan Industri, Kementerian Kerja Raya, Kementerian Wilayah Persekutuan, Kementerian Alam Sekitar dan Air, Kementerian Belia dan Sukan dan Kementerian Dalam Negeri.


Selangor kekal tertinggi dalam 3,120 kes baru

Malaysia mencatat 3,120 kes baru hari ini menjadikan kes keseluruhan Covid-19 meningkat sebanyak 420,632 kes.Selangor mencatat angka tertinggi kes harian sebanyak 675 disusuli Sarawak (620), Kuala Lumpur (408), Johor (336), dan Kelantan (296).Hanya Labuan (5) sahaja yang mencatatkan kes satu digit sementara Perlis tidak mencatatkan sebarang kes hari ini.Negara juga mencatat sebanyak 2,334 kes sembuh menjadikan jumlah keseluruhan kes sembuh meningkat kepada 387,542.Kes aktif dengan kebolehjangkitan pula kini berjumlah 31,516.Dalam pada itu, 338 pesakit ditempatkan di Unit Rawatan Rapi termasuk 181orang memerlukan bantuan alat pernafasan.Malaysia turut mencatat 23 lagi korban akibat Covid-19, menjadikan jumlah mangsa yang maut meningkat kepada 1,574.


‘Saya merayu belas kasihan', kata banduan Singapura menjelang hukuman mati

Tanpa ditemani mana-mana peguam dari Singapura yang berani mewakili banduan bilik akhir, Nazeri Lajim terpaksa membela dirinya sendiri bagi memohon belas kasihan daripada para hakim, menurut saksi yang mengikuti perbicaraan di Mahkamah Rayuan hari ini.
"Saya ada keluarga dan adik-beradik yang belum jumpa saya, mengapa saya tidak boleh diberi masa? Saya merayu belas kasihan. Saya warga emas. Saya tahu saya akan mati," kata Nazeri berbahasa Melayu melalui seorang penterjemah mengikuti prosiding secara dalam talian dari Penjara Changi.
Andrew Phang yang merupakan salah seorang hakim yang mendengar rayuan itu menjawab: “Saya khuatir tiada apa yang dapat kami lakukan.”
“Tidak adakah simpati terhadap orang seperti saya. Saya mohon belas kasihan daripada anda,” rayu Nazeri lagi.
"Keputusan mahkamah adalah muktamad. Mahkamah ditangguhkan," jawab hakim.
Dialog itu menamatkan harapan yang ada untuk Nazeri mengelak hukuman gantung sampai mati yang dijadualkan esok, walaupun peguam M Ravi membuat permohonan saat akhir menamakan Nazeri sebagai saksi penting dalam siasatan yang sedang dijalankan melibatkan beliau.
Sejurus selepas keputusan hari ini, Nazeri kelihatan pasrah dengan nasibnya, dan tersenyum ketika diiringi keluar dari kamar mahkamah oleh pegawai.
Warga Singapura berusia 64 tahun itu dijatuhi hukuman mati pada 2017, lima tahun selepas dia ditangkap bersama dua bungkusan mengandungi heroin.
Dia dijadualkan menjalani hukuman mati esok.
Membesar dalam keadaan penuh bermasalah sejak kanak-kanak, Nazeri terjebak dengan dadah sejak usia 14 tahun.
Dia menegaskan dadah yang ada dalam simpanannya adalah untuk kegunaan peribadi, di mana ia menjadi hujah yang dikemukakan oleh peguam bagi membuka semula kesnya berdasarkan bukti perubatan.
Pendengaran hari ini merupakan kali kedua dia hadir di mahkamah dalam tempoh 24 jam.
Semalam, Mahkamah Tinggi Singapura menolak permohonannya untuk mengenepikan pelaksanaan hukumannya bagi memberi laluan semakan kehakiman berkait hak perlembagaannya untuk mendapatakan layanan setara.
Dalam rayuan terakhirnya hari ini, Nazeri terpaksa membela diri sendirian selepas tiada peguam yang tampil untuk mewakilinya di mahkamah, di sebalik ketakutan yang wujud dalam kalangan pengamal undang-undang Singapura.
Beberapa peguam termasuk M Ravi kehilangan lesen amalan guaman mereka, dan dikenakan hukuman selepas didakwa menyalahgunakan proses mahkamah ketika mewakili banduan bilik akhir.
Di mahkamah hari ini, hakim-hakim yang mendengar rayuan bagi menyelamatkan nyawanya menumpukan perhatian kepada dokumen yang disediakan Nazeri, mempersoalkan siapakah individu yang membantunya memandangkan Nazeri tidak berpendidikan tinggi, malah tidak pernah mendapat latihan guaman secara sah.
Nazeri menjawab dia mendapat bantuan daripada seorang banduan yang memahami istiilah perundangan.
Ketika penghakiman dibacakan, Nazeri berkata dia tidak dapat memahami istilah undang-undang yang disebut hakim kerana dibaca terlalu laju.
Bagaimanapun, hakim berkata keputusan dimuktamadkan dan penghakiman bertulis akan dikeluarkan.
Nazeri merupakan salah seorang dari 17 banduan bilik akhir yang memfailkan saman terhadap kerajaan Singapura, mendakwa wujud diskriminasi kaum dalam pendakwaan di mahkamah berdasarkan etnik Melayu mereka.
Saman itu ditolak akhir tahun lalu selepas hakim menyifatkan saman tersebut sebagai salah guna proses mahkamah.
Peguam negara Singapura juga turut mendakwa dua peguam yang mewakili mereka di mahkamah, di mana mereka diperintah membayar kos kerana memfailkan saman "tanpa persetujuan".
Pemakluman berhubung pelaksanaan hukuman mati Nazeri dibuat seminggu selepas warga Malaysia, Kalwant Singh dan seorang lagi warga Singapura Norasharee Gous dihukum gantung walaupun terdapat rayuan serupa mengenai hukum bunuh itu daripada aktivis dan peguam hak asasi manusia.
Kerajaan Singapura diterajui Parti Tindakan Rakyat (PAP) tetap mempertahankan undang-undang di negara itu yang memperuntukkan hukuman mati sejak beberapa bulan kebelakangan ini walaupun negara jirannya, Malaysia mengumumkan keputusan akan memansuhkan hukuman mati mandatori bagi pesalah berkait kes dadah.
Kerajaan republik itu turut menolak hujah kebanyakan banduan bilik akhir adalah keldai dadah dan berasal daripada keluarga miskin, manakala dalang yang mengupah mereka sering terlepas daripada tindakan undang-undang.
Nazeri adalah anak daripada pasangan Melayu dari sebelah ibunya sementara bapanya adalah seorang Inggeris yang berkhidmat dengan tentera Britain.
Berasal daripada keluarga miskin di mana dia cuba keluar daripada keadaan hidup daif namun akhirnya terjebak dengan ketagihan dadah.
"Kami adalah keluarga yang sangat-sangat miskin pada masa itu. Kami bergelut dengan keadaan itu, keluarga saya bekerja keras,” kata Nazira yang merupakan adik perempuannya dalam sebuah wawancara diterbitkan NGO anti hukuman mati Transformative Justice Collective.


Lulus pindaan berkaitan antilompat parti demi rakyat, kata Hajiji

Ketua Menteri Hajiji Noor menzahirkan ucapan terima kasih kepada semua 75 Ahli Dewan Undangan Negeri (Adun) Sabah yang menyokong usul Rang Undang-undang Perlembagaan Negeri Sabah (Pindaan) 2023 berkaitan antilompat parti.
Beliau berkata kelulusan rang undang-undang itu dengan sokongan semua Adun yang hadir pada persidangan Dewan Undangan Negeri (DUN) Sabah hari ini memperlihatkan wakil rakyat negeri berkenaan mengamalkan prinsip mesyuarat ke arah mendapat keputusan demi kepentingan rakyat dan negeri itu.
Menurut Hajiji pindaan Perlembagaan yang diluluskan itu akan diwartakan dalam masa beberapa hari atau minggu kerana ia perlu diserah dan diteliti oleh Yang di-Pertua Negeri Sabah Juhar Mahiruddin.
"Syukur sidang DUN sudah selesai diadakan dan saya juga bersyukur dan berterima kasih kerana pindaan antilompat parti mendapat sokongan semua pihak. Dengan lulusnya pindaan Perlembagaan itu, maka kita tidak perlu lagi susah hati mengenai adanya Adun yang akan melompat (parti) pada masa akan datang.
“Ini selaras dengan undang-undang antilompat yang diperkenalkan di peringkat Persekutuan," katanya pada sidang media selepas persidangan itu di Bangunan DUN Sabah di Kota Kinabalu semalam.
Usul rang undang-undang itu dibentangkan Hajiji semalam mendapat sokongan 75 Adun manakala empat Adun tidak hadir pada bacaan ketiga.
Pada bacaan kedua undi belah bahagi untuk Fasal 2 rang undang-undang itu menyaksikan 61 Adun yang bersetuju Perkara 6(7) Perlembagaan Negeri digugurkan, 14 Adun tidak bersetuju manakala empat Adun tidak hadir.
Perkara 6(7) merujuk sebuah parti politik yang memenangi kerusi majoriti pada pilihan raya, ketua parti itu merupakan seorang Adun Sabah yang mempunyai kemungkinan mendapat kepercayaan majoriti ahli dewan.
Sabah mempunyai seramai 79 Adun dengan 73 daripadanya dipilih manakala enam dilantik.


PH masih kabur tentang ikrarnya untuk tangani isu kos sara hidup

Kos sara hidup, isu yang disifatkan “bread and butter” tampak masih belum ditangani dengan baik walaupun sebelum ini ahli-ahli politik Pakatan Harapan (PH) lantang bersuara mengenainya.
Sejurus selepas dilantik sebagai perdana menteri ke-10, Anwar Ibrahim mengarahkan Majlis Tindakan Sara Hidup Negara (NACCOL) untuk meneliti masalah kos sara hidup yang sejak sekian lama membelenggu golongan B40 dan M40.
Namun setelah dua minggu, tiada cadangan konkrit yang diutarakan oleh pemimpin tinggi kerajaan.
Anwar pada Selasa menyatakan negara harus menyalurkan subsidi pukal untuk membantu B40, M40 dan peniaga kecil, selain menyatakan kepada jabatan kerajaan untuk membangunkan kaedah-kaedah besesuaian melaksanakan subsidi bersasar.
Pemerhati politik, Azizi Safar berkata, kenyataan itu bermakna Anwar masih tiada jawapan untuk melaksanakan subsidi bersasar.
"Beliau masih berharap pegawai-pegawai kerajaan beri yang idea bagaimana nak salurkan subsidi bersasar kepada rakyat.
“Ingatkan setelah bertahun-tahun dia kata kerajaan gagal melaksanakan agihan subsidi secara tepat kepada rakyat, dia sudah ada penyelesaian kepada masalah itu.
"Rupanya dia pun tidak ada cadangan tuntas," katanya kepada MalaysiaNow.
Kos sara hidup menjadi isu nombor satu yang ditumpukan dalam manifesto PH, Tawaran Harapan.
Dalam manifesto itu, PH berjanji untuk menghapuskan kartel, memastikan bekalan cukup, memberi insentif untuk meningkatkan pengeluaran, dan mengkaji semula konsesi lebuh raya.
Timbalan Presiden PKR Rafizi Ramli yang juga menteri ekonomi, turut mempunyai rekod menawarkan pelbagai kaedah untuk menangani isu itu.
Beliau yang dikenali sebagai “raja formula”mempunyai jawapan bagaimana menurunkan harga minyak kepada RM.150 seliter, menurunkan harga kereta dan menghapuskan hutang Perbadanan Tabung Pendidikan Tinggi Nasional (PTPTN).
Rafizi selepas dilantik menteri berkata negara memerlukan masa untuk membuat keputusan berhubung kemungkinan menurunkan harga runcit bahan api.
Sementara itu, pakar ekonomi Geoffrey Williams berkata, subsidi pukal yang dilaksanakan sekarang termasuklah subsidi minyak masak berjumlah RM4 bilion yang diberikan kepada penghasil, pemproses, pengedar dan orang tengah.
"Ia tidak pergi kepada rakyat. Jumlah itu sama dengan memberi RM115 pendapatan asas sebulan untuk membantu isi rumah B40," katanya.
Bagi Williams, tindakan Anwar meminta penjawat awam memikirkan solusi boleh dianggap sopan, namun katanya mereka akan gagal.
Ini kerana tidak banyak kaedah yang berkesan untuk subsidi bersasar.
Menurut pensyarah Malaysia University of Science and Technology itu, subsidi bersasar untuk satu-satu produk spesifik tidak akan berjaya, kecuali untuk utiliti dan petrol yang harga boleh ditetapkan secara berperingkat.
"Meneruskan subsidi hanya membolak-balikkan pasaran.
“Kita mesti berubah kepada subsidi pendapatan dan bukan produk," katanya yang memaklumkan, tindakan meneruskan subsidi hanya memberi manfaat kepada pihak yang tidak memerlukan, selain ketirisan dan korupsi menerusi orang tengah.
Sementara itu, Azizi yang juga bekas setiausaha eksekutif Barisan Nasional (BN) Pulau Pinang berkata, kerajaan sewajarnya sudah ada rancangan melaksanakan subsidi bersasar sebelum melangkah masuk ke Putrajaya.
"PH sudah pernah jadi kerajaan selama 22 bulan selepas PRU14.
“Mereka sudah ada pengetahuan tentang pelaksanaan agihan subsidi yang didakwa ada banyak ketirisan dan tersasar," tambahnya.
Kos sara hidup, menurut sesetengah penganalisis sebelum ini, merupakan satu faktor kejatuhan BN pada 2018, apabila rakyat terhimpit antara kenaikan harga barangan asas dan kadar gaji yang kekal pada tangga yang sama.
Williams menambah, walaupun manifesto PH berhubung kos sara hidup tidak mempunyai solusi spesifik, katanya mereka kini sudah menjadi kerajaan dan boleh mendapat gambaran yang lebih jelas mengenai isu itu.
"Manifesto BN lebih spesifik berhubung membantu orang ramai dengan kos sara hidup menerusi skim bantuan pendapatan asas. Ini merupakan idea yang baik untuk membantu semua B40, bahkan B50.
"Dengan kerajaan baru, menggabungkan idea daripada semua pihak akan semua akan menjayakan agenda dengan lebih kukuh dan inklusif," katanya.


Walau dikecam hebat, Singapura laksana hukuman mati pertama sejak 2019

Seorang pengedar dadah Singapura menjalani hukuman gantung sampai mati hari ini, menjadikannya pelaksanaan pertama hukuman itu sejak 2019, kata aktivis.Pelaksanaan hukuman tersebut tetap dijalankan walaupun Pertubuhan Bangsa-Bangsa Bersatu (PBB) dan kumpulan hak asasi manusia membuat rayuan supaya pengampunan diberi kepadanya.Ia berlaku selepas sehari rayuan hukuman mati seorang warga Malaysia ditolak di mahkamah republik itu di mana ia disifatkan aktivis sebagai permulaan bagi beberapa pelaksanaan hukuman mati.Menurut seorang aktivis Singapura, Abdul Kahar Othman yang dijatuhi hukuman mati pada 2015 telah menjalani hukumannya awal hari ini.“Tenanglah dikau di sana,” ciap aktivis Kirsten Han di Twitter.“Kita semua patut malu dengan apa yang dilakukan oleh kerajaan atas nama kita hari ini.”Seorang ahli kumpulan sokongan bagi ahli keluarga banduan bilik akhir di Singapura juga turut mengesahkan pelaksanaan hukuman itu terhadap Kahar.Menurutnya yang tidak mahu dinamakan, pihaknya sedang menunggu jenazah Kahar tiba di tanah perkuburan Islam. Dalam pada itu, pihak berkuasa Singapura tidak memberikan sebarang respons ketika dihubungi untuk mengesahkan pelaksanaan hukuman tersebut.Menurut perkhidmatan penjara, Singapura melaksanakan hukuman mati terakhirnya sebelum ini pada 2019 di mana empat orang telah menjalani hukuman gantung.Singapura yang terkenal maju namun konservatif dari segi sosio budayanya mempunyai peruntukan undang-undang berkaitan dadah paling keras di dunia.Kritikan dan kecaman kumpulan hak asasi manusia terhadap peruntukan hukuman mati di negara itu juga terus meningkat sejak kebelakangan ini di mana mereka menuntut ia dimansuhkan.Bagaimanapun, pihak berkuasa menegaskan peruntukan hukuman mati dalam undang-undangnya menjadi pencegah berkesan bagi jenayah-jenayah berkaitan dadah selain turut membantu Singapura menjadi antara negara yang paling selamat di Asia.Menurut Transformative Justice Collective, sebuah kumpulan anti hukuman mati di Singapura, Kahar yang berusia 68 tahun telah disabitkan kesalahan mengedar heroin pada 2013 dan dijatuhi hukuman mati dua tahun kemudian.Beliau pertama kali dipenjarakan pada usia 18 tahun dan menghabiskan hidupnya dengan beberapa kali menjalani hukuman penjara atas kesalahan berkaitan dadah.Pada Selasa, pejabat hak asasi manusia PBB menggesa pihak berkuasa untuk tidak meneruskan hukuman gantung terhadap Kahar.“Kami bimbang dengan peningkatan notis pelaksanaan hukuman mati (di negara itu) tahun ini,” kata badan itu dalam sebuah ciapan Twitter.Semalam, rayuan terakhir banduan kurang upaya (OKU) mental Nagaentran K Dharmalingam turut ditolak mahkamah di mana dia mungkin bakal menjalani hukuman mati dalam masa beberapa hari lagi.Kes Nagaenthran yang merupakan warga Malaysia itu telah mengundang kecaman antarabangsa termasuk dari Kesatuan Eropah (EU) dan taikun Britain Richard Branson.Selain Nagaenthran, mahkamah turut menolak rayuan tiga banduan bilik akhir lain pada awal Mac.


WHO jangka varian Delta dominan dalam beberapa bulan akan datang

Varian Delta yang setakat ini sudah dikenal pasti di 111 negara, wilayah atau kawasan, berkemungkinan akan menjadi strain dominan di seluruh dunia, menyebabkan peningkatan kes jangkitan dan kematian baru, kata Pertubuhan Kesihatan Sedunia (WHO) pada Rabu, lapor Xinhua.Pada minggu lalu Afghanistan, Nigeria, dan Ecuador adalah antara 15 negara yang melaporkan kes pertama membabitkan varian yang lebih mudah merebak itu, kata WHO dalam satu kenyataan.Menurut kenyataan itu lagi strain Delta cenderung merebak ke lebih banyak negara dan kemungkinan akan menjadi varian Covid-19 yang dominan “dalam beberapa bulan akan datang.”Berdasarkan data WHO, seluruh dunia menyaksikan lonjakan kes Covid-19 sejak seminggu lalu.


Kes harian lepasi 28,800 jangkitan, 34 lagi korban Covid direkodkan

28,825 kes baru Covid-19 direkodkan hari ini menjadikan jumlah keseluruhan sebanyak 3,194,848 kes.Sebanyak 18,514 pesakit turut dilaporkan sembuh, menjadikan jumlah keseluruhan kes sembuh sebanyak 2,919,196.Ketika ini, 243,342 kes aktif turut direkodkan, dengan 230,491 atau 94.7% daripadanya sedang menjalani kuarantin kendiri.Dalam pada itu, 5,414 (2.2%) kes kini berada di pusat kuarantin sementara 7,199 (3.0%) dimasukkan ke hospital.34 korban akibat wabak itu turut dilaporkan, termasuk 12 kes kematian sebelum tiba ke hospital.Ketika ini, kes keseluruhan kematian adalah sebanyak 32,310 orang.


Banjir besar landa negara ragut 27 jiwa

Banjir besar yang melanda negara sejak Sabtu lepas, sehingga kini telah mengorbankan 27 nyawa, jumlah yang boleh dianggap paling tinggi sejak banjir besar pada 2014.Dua puluh daripadanya di Selangor manakala tujuh orang lagi di Pahang.Ketua Polis Selangor Arjunaidi Mohamed berkata sehingga petang Selasa sebanyak 20 individu dikenal pasti menjadi korban banjir di negeri itu.Selain di Seksyen 25 Taman Sri Muda Shah Alam, mayat mangsa banjir turut ditemui di Kajang, Sungai Buloh dan terbaharu di Klang.Di kawasan yang paling teruk dilanda banjir di Selangor iaitu Seksyen 25 Taman Sri Muda, sebanyak sembilan mayat dijumpai oleh pasukan penyelamat sejak Sabtu lepas sehingga awal pagi ini.Pengarah Jabatan Bomba dan Penyelamat (JBPM) Selangor Norazam Khamis berkata enam daripada mayat berkenaan ditemui di dalam beberapa rumah melibatkan lima wanita dan seorang lelaki, manakala tiga lagi mayat ditemui sekitar Taman Sri Muda selepas air mulai surut.“Mangsa pertama, seorang lelaki dewasa ditemui pada pukul 6 petang Sabtu manakala dua mangsa lelaki ditemui keesokannya pada pukul 12 tengah hari dan 2 petang, lima mayat ditemui semalam antara pukul 12 tengah hari dan 8.35 malam melibatkan empat wanita dewasa dan seorang lelaki dewasa,” katanya ketika dihubungi Bernama hari ini.Norazam berkata mayat seorang wanita lagi ditemui pada pukul 6.20 petang di sebuah rumah setingkat. Wanita itu dipercayai mati lemas.Tiga mayat mangsa lemas turut ditemui di sekitar bandar raya itu, masing-masing di lampu isyarat Kemuning Utama, Seksyen 33; di Jalan Utama masuk ke Alam Idaman, Seksyen 22 pada Ahad lepas; dan di bawah Lebuhraya Elite berhadapan MSU Seksyen 13 semalam.Korban banjir di Pahang pula melibatkan dua di Kuantan, manakala lima lagi di Bentong.Kejadian di Bentong melibatkan fenomena kepala air di dua kawasan iaitu di kawasan sebuah pusat peranginan – satu mayat ditemui, dua masih hilang – dan di Telemong yang melibatkan penduduk kawasan itu dan sehingga petang ini empat mayat ditemui manakala seorang masih hilang.Pada 2014 banjir besar yang melanda lima negeri iaitu Kelantan, Pahang, Terengganu, Perak dan Johor mengorbankan 21 orang di Kelantan, Terengganu dan Pahang, manakala 10 orang dilapor hilang.


Sabah benarkan operasi kedai gunting rambut, makan di restoran bermula esok

Kerajaan Sabah akan melaksanakan fasa pertama Pelan Pemulihan Negara (PPN) bermula esok, dengan mengekalkan sebahagian besar prosedur operasi standard (SOP) dalam perintah kawalan pergerakan (PKP) 3.0, kata Ketua Menteri Hajiji Noor.Beliau berkata menerusi fasa pertama itu, beberapa aktiviti sosial dan ekonomi dibenarkan beroperasi antaranya makan di dalam restoran, kedai makan dan restoran dalam premis hotel; gerai-gerai menjual sayur, ikan dan buah-buahan di tepi jalan raya; serta kedai gunting rambut.“Perincian SOP negeri Sabah akan dikeluarkan dalam masa terdekat,” katanya dalam kenyataan hari ini.Hajiji berkata aktiviti sukan dan rekreasi tidak bersentuhan fizikal seperti senaman, golf, memancing dan berbasikal, adalah dibenarkan dalam fasa pertama PPN di Sabah.Beliau berkata, aktiviti pembuatan dan perkilangan yang dibenarkan beroperasi juga akan diperluaskan kepada getah, simen dan cat, selain kilang berasaskan kayu dan perabot.Kerajaan Sabah sebelum ini melaksana PKP 3.0 bermula 1 Jun lepas sehingga 14 Jun, sebelum dilanjutkan sehingga hari ini (28 Jun).


Kalau saya perasuah, pasti sumbangan wang atas nama saya, kata Zahid

Ahmad Zahid Hamidi menjelaskan di Mahkamah Tinggi hari ini sekiranya beliau seorang perasuah, pastinya wang RM2 juta yang diterima daripada seorang pengarah syarikat akan dibuat atas nama beliau sendiri dan bukan ditandakan sebagai "sumbangan politik".
Katanya beliau menerima wang RM2 juta dalam tiga cek daripada pengarah syarikat Profound Radiance Sdn Bhd (PRSB), Azlan Shah Jaffril yang ditandakan sebagai "amal jariah" dan "sumbangan politik untuk timbalan perdana menteri’.
“Wang RM2 juta ini tidak dimasukkan ke dalam akaun peribadi saya, tetapi untuk Yayasan Akalbudi (YAB) yang akaunnya dipegang oleh firma guaman Tetuan Lewis & Co.
“Orang yang ikhlas seperti saya ini dituduh, manakala orang yang ‘songlap’ duit tidak dituduh. Saya rasa ini sesuatu yang tidak patut berlaku kepada saya,” kata bekas timbalan perdana menteri itu.
Beliau berkata keterangan Azlan selaku saksi pendakwaan ke-18 juga menyatakan bahawa wang RM2 juta itu adalah sumbangan politik dan kebajikan, dan ia harus diterima mahkamah kerana ia adalah keterangan bersumpah oleh saksi.
Beliau berkata demikian ketika disoal balas timbalan pendakwa Raya Abdul Malik Ayob semasa membela diri atas 47 pertuduhan iaitu 12 pecah amanah, lapan rasuah dan 27 pertuduhan pengubahan wang haram, membabitkan puluhan juta ringgit milik dana YAB.
Malik kemudian beberapa kali bertanyakan soalan kepada Zahid mengenai tindakan Kementerian Dalam Negeri (KDN) dalam membuat keputusan bagi memberi kelulusan kepada PRSB untuk mengendalikan perkhidmatan One Stop Centre (OSC) visa di Nepal dan Pakistan.
Bagaimanapun Zahid dilihat seperti ingin mengelak daripada menjawab soalan itu dan merujuk kepada satu minit mesyuarat yang menyatakan kelulusan kepada PRSB hanya dibuat setelah mengambil kira syor-syor yang dibuat ketika mesyuarat KDN sebelum ini.
Malik: Sekarang ini saya masih tidak dapat kenal pasti siapa sebenarnya yang membuat keputusan untuk luluskan PRSB. Bila saya teliti keterangan, Datuk Seri katakan arahan diberikan perdana menteri ketika itu,Najib Razak tetapi Datuk Seri kata keputusan itu dibuat oleh orang-orang lain iaitu Ketua Setiausaha dan timbalan ketua setiausaha Kementerian Dalam Negeri.
Zahid: Yang Arif, saya berharap tuan timbalan pendakwa raya ini tidak akan jadi menteri pada satu hari dan saya doakan beliau tahu peraturan, iaitu di mana-mana kementerian sekali pun mesti ikut prosedur sama (prosedur untuk meluluskan sesebuah syarikat).
Malik: Datuk Seri, saya tidak teringin hendak jadi ahli politik.
Zahid: Bagus, memang tidak layak.
Hakim Collin Lawrence Sequerah kemudian mengarahkan Zahid untuk menjawab soalan yang dikemukakan Malik, sebelum mahkamah berhenti rehat.
Zahid turut diwakili peguam Hisyam Teh Poh Teik.
Bagi pertuduhan ke-16, 17 dan 18 yang dihadapinya, Zahid, 69, didakwa secara rasuah menerima tiga suapan berjumlah RM2 juta dalam bentuk tiga cek bernilai RM300,000, RM1 juta dan RM700,000 milik PRSB melalui akaun Tetian Lewis & Co, sebagai upah kepadanya selaku menteri dalam negeri dalam melantik PRSB sebagai Pengendali Perkhidmatan One Stop Centre (OSC) di Negara Pakistan dan Nepal di Kementerian Dalam Negeri Malaysia.
Perbicaraan di hadapan hakim Sequerah bersambung hari ini.


Hungary sahkan kes pertama cacar monyet

Hungary pada Selasa mencatatkan kes pertama cacar monyet, lapor Agensi Anadolu. Ketua Pegawai Perubatan Hungary, Cecilia Muller, berkata kes itu melibatkan lelaki berusia 38 tahun.Virus cacar monyet boleh berjangkit daripada haiwan kepada manusia serta manusia kepada manusia.Antara tanda dan gejala jangkitan ialah ruam bermula di muka dan kemudian merebak ke tapak tangan dan kaki diikuti bahagian tubuh yang lain.Gejala lain ialah demam, keletihan, sakit kepala, lenguh, sakit bahagian belakang badan atau sendi dan kejang otot.Pesakit dinasihatkan untuk mengasingkan diri kira-kira dua ke empat minggu.


Kedutaan AS rendahkan kibaran ‘Old Glory’ di Kabul

Kedutaaan Amerika Syarikat (AS) merendahkan kibaran bendera negara itu di Kabul dan mengumpulkan hampir kesemua kakitangannya di lapangan terbang di mana pasukan tenteranya mengawal trafik udara, kata pihak berkuasa.“Kami ambil beberapa langkah untuk kawal Lapangan Terbang Antarabangsa Hamid Karzai bagi membolehkan sekutu AS dan kakitangan dapat berlepas dengan selamat dari Afghanistan melalui kapal terbang awam dan tentera,” kata Pentagon dan Jabatan Negara AS dalam sebuah kenyataan.Menurut jurucakap Jabatan Negara AS, “hampir semua” pegawai kedutaan dibawa ke lapangan terbang itu termasuk pemangku duta, Ross Wilson yang kekal berhubung dengan Setiausaha Negara Antony Blinken.“Bendera Amerika turut dikibarkan rendah di kawasan kedutaan dan kini berjaya memendahkan kakitangan kedutaan di tempat yang selamat,” katanya lagi.Penutupan kedutaan AS itu terjadi selepas 20 tahun ia dibuka semula apabila rejim Taliban berjaya dijatuhkan.Namun, selepas Presiden Joe Biden memulakan penarikan semula pasukan terakhir tentera AS di Afghanistan, Taliban kembali menguasai Afghanistan dalam tempoh kurang seminggu.AS menyiapkan 6,000 tentera di lapangan terbang tersebut bagi menerbangkan kakitangan dan beberapa warga Afghanistan yang membantu kedutaan itu sepanjang mereka berada di sana.Misi pasukan tentera akan “ditumpukan untuk memudahkan usaha tersebut selain dapat mengawal trafik udara,” kata kenyataan tersebut.Sejak Isnin lalu “dan hari-hari yang mendatang, kami akan pindahkan ribuan warga AS yang telah menjadi penduduk Afghanistan, selain pekerja-pekerja tempatan di kedutaan dan keluarga mereka selain warga tempatan yang terancam keselamatan mereka,” tambahnya.


Kes baru Covid-19 jangkau 15,700 jangkitan

Malaysia merekodkan kes baru sebanyak 15,759 menjadikan kes keseluruhan Covid-19 meningkat sebanyak 2,127,934 kes.Sarawak kekal catat kes harian tertinggi sebanyak 3,732 hari ini disusuli Johor yang mencatat 1,959 kes jangkitan.Sabah mencatatkan kes harian sebanyak 1,291, Kedah (786), Kelantan (1,338), Perak (1,184), Pulau Pinang (1,417), Kuala Lumpur (359), Pahang (707), Melaka (264), Negeri Sembilan (127), Terengganu (592) dan Selangor (1,934).Putrajaya (34), Labuan (12) dan Perlis (23) sahaja negeri yang mencatat kes dua digit hari ini.MENYUSUL LAGI


8 kluster baru Covid-19 dikesan

Sebanyak lapan lagi kluster baharu Covid-19 dikesan hari ini oleh Kementerian Kesihatan (KKM) di lima negeri iaitu Selangor, Kuala Lumpur, Sabah, Johor dan Perak dengan enam daripadanya melibatkan tempat kerja.Ketua Pengarah Kesihatan Dr Noor Hisham Abdullah berkata di Selangor terdapat dua kluster baharu dikesan iaitu Kluster Pasar Baru melibatkan daerah Klang dan Kuala Langat dengan kes indeks telah dilaporkan positif pada 15 Disember melalui saringan individu bergejala.“Sehingga 22 Disember, sejumlah 2,001 individu disaring, dengan 309 kes dikesan positif Covid-19 dalam kluster ini,” katanya dalam kenyataan hari ini.Menurut beliau, satu lagi kluster di negeri itu ialah Kluster Bukit Naga melibatkan tempat kerja di Klang dengan kes indeks bagi kluster ini dilaporkan pada 13 Disember hasil saringan bersasar di sebuah tapak binaan dan sehingga hari ini, sejumlah 190 individu disaring dengan 58 kes dikesan positif.Beliau berkata di Wilayah Persekutuan Kuala Lumpur pula terdapat tiga kluster baru dikesan yang kesemuanya melibatkan tempat kerja.Noor Hisham berkata Kluster Tapak Bina Residen dikesan di daerah Lembah Pantai dengan kes indeks dilaporkan positif bermula hari ini melalui saringan bersasar di tapak binaan dan sehingga kini, sejumlah 640 individu disaring dengan 294 kes dikesan positif.“Kluster Tapak Bina Kasih pula melibatkan daerah Kepong dengan kes indeks positif Covid-19 dilaporkan pada 22 Disember melalui saringan bersasar di tapak binaan dan sehingga hari ini, sejumlah 392 individu disaring dengan 43 kes dikesan positif.“Satu lagi kluster iaitu Kluster Tapak Bina Sinar View di daerah Kepong dengan kes indeks dilaporkan positif Covid-19 bermula pada 22 Disember melalui saringan bersasar di tempat kerja. Sehingga 22 Disember, sejumlah 510 individu disaring dengan 32 kes dikesan positif Covid-19 dalam kluster ini,” katanya.Beliau juga berkata di Sabah, Kluster Paginatan dikesan di daerah Ranau, Papar dan Kota Belud dengan kes indeks bagi kluster itu dilaporkan positif pada 15 Disember lepas melalui saringan individu bergejala.Katanya sehingga hari ini, sejumlah 232 individu disaring dengan 47 kes dikesan positif.Di Johor, Kluster Tampoi Jaya yang merupakan kluster tempat kerja dikesan melibatkan Johor Bahru dan kes indeks bagi kluster itu dilaporkan positif pada 17 Disember lepas melalui saringan individu bergejala.“Sehingga 22 Disember, sejumlah 231 individu disaring dengan 32 kes dikesan positif Covid-19 dalam kluster ini,” katanya.Noor Hisham berkata satu kluster baru yang dikesan di Kinta dan Perak Tengah melibatkan Kluster Rapat dengan kes indeks bagi kluster itu dilaporkan positif pada 16 Disember lepas melalui saringan individu bergejala.Beliau berkata sejumlah 146 individu disaring dan tujuh kes dikesan positif Covid-19 dalam kluster itu.Katanya jumlah kluster yang tamat ialah 253 termasuk tiga yang tamat hari ini iaitu Kluster Summer, Kluster Kota Kecil dan Kluster Tenaga.


Gangguan bekalan air sekali lagi di Lembah Klang, empat loji tercemar

Sejumlah 1,196,457 akaun Air Selangor membabitkan 1,292 kawasan di Lembah Klang sekali lagi mengalami gangguan bekalan air tidak berjadual selepas empat Loji Rawatan Air Sungai Selangor dihenti tugas, ekoran pencemaran sumber air mentah.Pencemaran sumber air mentah itu dikesan pada pukul 2 pagi tadi dan menyebabkan henti tugas Loji Rawatan Air Sungai Selangor Fasa 1, Fasa 2, Fasa 3 dan Rantau Panjang.Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata bagi proses pencairan dan “flushing” bahan pencemaran yang terdapat di dalam Sungai Selangor, tindakan segera dilakukan dengan melepaskan air secara graviti dari HORAS 600 dengan kapasiti 285 juta liter sehari dan pelepasan air mentah dari empangan sebanyak 800 juta liter sehari.Beliau berkata Lembaga Urus Air Selangor melepaskan air mentah melalui operasi pengepaman kolam KL Larut dengan kapasiti 336 juta liter sehari untuk tujuan yang sama.“Sehingga pukul 6.30 pagi ini, pencemaran masih dikesan di Sungai Selangor pada tahap 1 TON.“Henti tugas keempat-empat loji ini menyebabkan gangguan bekalan air tidak berjadual di Wilayah Kuala Lumpur, Petaling, Klang/Shah Alam, Kuala Selangor, Hulu Selangor, Gombak dan Kuala Langat,” katanya dalam kenyataan hari ini.Air Selangor menyediakan bantuan bekalan air dengan mengerakkan lori-lori tangki ke kawasan terjejas dengan keutamaan kepada premis-premis kritikal seperti hospital dan pusat dialisis.Sementara itu, Elina berkata pemulihan insiden henti tugas separa LRA SSP1 berikutan paip air terawat pecah mencapai kadar 80 peratus, setakat pukul 2 pagi tadi.Bagaimanapun, berikutan insiden pencemaran bau itu melibatkan loji yang sama, maka pemulihan kawasan tersebut tidak dapat dilaksanakan mengikut jadual yang diumumkan pada 18 Oktober.Air Selangor menyediakan bantuan bekalan air dengan mengerakkan lori-lori tangki ke kawasan terjejas dengan keutamaan kepada premis-premis kritikal seperti hospital dan pusat dialisis.Para pengguna yang memerlukan bantuan bekalan air untuk kecemasan seperti urusan kematian boleh menghubungi 15300.Maklumat gangguan bekalan air tidak berjadual ini akan dimaklumkan dari semasa ke semasa menerusi semua medium komunikasi Air Selangor termasuk Twitter, Facebook, Instagram, aplikasi Air Selangor dan laman web rasminya www.airselangor.com.


Maria Chin dipenjara 7 hari kerana kritik hukuman penjara bekas isteri bos Naza

Ahli Parlimen Petaling Jaya Maria Chin Abdullah menerima hukuman penjara tujuh hari kerana menghina mahkamah berhubung kritikannya terhadap hukuman penjara yang diputuskan Mahkamah Tinggi Syariah terhadap bekas isteri Pengerusi Eksekutif Naza Group SM Faisal SM Nasimuddin.Hakim Fouzi Mokhtar berkata Maria didapati bersalah menghina mahkamah berikutan ulasannya pada 5 September 2018 mengenai keputusan mahkamah untuk memenjarakan Emilia Hanafi selama tujuh hari selepas tidak mematuhi hak lawatan anak yang diberikan kepada Faisal selain menjadualkan semula lawatannya.Beliau merujuk kenyataan Maria yang bertajuk “Emilia Faisal Hanifi’s sentencing proves injustice against Muslim women still exists in the legal system”.“Tajuk yang digunakan oleh responden (Maria Chin) dalam artikel tersebut sendiri telah menghina mahkamah dan memberikan tanggapan buruk terhadap institusi Mahkamah Syariah di mata awam. Responden juga telah menggunakan fakta yang salah, tidak berkaitan dalam penulisannya.“Mahkamah dengan ini mensabitkan perbuatan menghina mahkamah oleh responden melalui artikel yang diterbitkan pada 5 September 2019.“Mahkamah juga menolak notis tunjuk sebab yang dikemukakan oleh responden (Maria). Oleh itu mahkamah memerintahkan Maria dihukum penjara tujuh hari mulai hari ini,” kata hakim itu.Bagaimanapun, mahkamah membenarkan permohonan responden untuk menangguhkan pelaksanaan hukuman penjara itu sementara menunggu rayuan difailkan di Mahkamah Rayuan Syariah.Pada 10 September 2019, SM Faisal, yang merupakan pengarah Naza World Group dan ibunya Zaleha Ismail selaku pemohon telah memfailkan permohonan kebenaran untuk pengkomitan (menghina mahkamah) terhadap Maria Chin dan permohonan itu dibenarkan oleh Mahkamah Tinggi Syariah pada 14 Oktober 2019.Dalam penghakiman ringkasnya, Hakim Syarie Mohamed Fouzi berkata kenyataan responden bukan tergolong dalam komen yang adil, bahkan seolah-olah berniat memburukkan Mahkamah Syariah dengan menggunakan fakta kes yang tersasar dan tidak berkaitan.“Kenyataan yang dibuat ini tidak berdasarkan fakta sebenar yang berlaku di dalam penghakiman mahkamah itu sendiri dan menjerumuskan responden kepada salahnyataan dan penghinaan kepada mahkamah ini. “Sudah tentu, dengan kenyataan yang bersifat memburukkan, skandal, bersifat negatif, menuduh dengan menggunakan fakta yang tidak tepat boleh menyebabkan kepercayaan awam kepada Mahkamah Syariah semakin terjejas teruk akibat tindakan responden,” katanya.Hakim syarie itu berkata responden sengaja menghina mahkamah itu dengan menyatakan bahawa mahkamah melakukan diskriminasi kepada Emilia bahkan kepada wanita-wanita yang mendapatkan perkhidmatan keadilan di mahkamah.“Fakta sebenarnya adalah semua undang-undang yang sedang berkuat kuasa ini adalah undang-undang yang telah diluluskan oleh Dewan Rakyat yang mana responden sebagai ahli Yang Berhormat turut berada di dalamnya dan dikuatkuasakan dengan kelulusan dan persetujuan ahli yang berhormat.“Mahkamah ini hanya melaksanakan keadilan yang dibenarkan oleh undang-undang yang telah diluluskan oleh ahli Yang Berhormat dan menguatkuasakan keadilan tanpa mengira jantina berdasarkan tuntutan pihak-pihak tersebut,” kata hakim itu.Katanya sebagai seorang ahli Dewan Rakyat, responden seharusnya lebih mengetahui bahawa mahkamah itu hanya akan memutuskan kes setelah semua prosedur ditetapkan telah dipenuhi dan hanya berdasarkan wujud bukti yang jelas.Hakim syarie itu turut berkata sebagai ahli Parlimen yang berperanan meluluskan sesuatu undang-undang, adalah tidak wajar bagi responden mempertikai dan merendahkan serta menghina undang-undang dan mana-mana mahkamah semasa mahkamah itu menjalankan tugasnya.“Bahkan sebagai ahli Yang Berhormat, responden mempunyai cukup ruang dan tempat yang luas untuk mendapatkan maklumat yang tepat selain memberi pandangan dan cadangan yang baik dan adil untuk kebaikan mahkamah ini,” katanya.


Format SPM 2020 kekal, kata LPM

Lembaga Peperiksaan Malaysia (LPM) hari ini menegaskan format peperiksaan Sijil Pelajaran Malaysia (SPM) 2020 kekal seperti sedia ada.Dalam satu kenyataan hari ini, LPM memaklumkan laporan sebuah akhbar berkaitan perubahan format peperiksaan SPM pada masa hadapan adalah tidak benar dan LPM tidak pernah membuat sebarang pengesahan berhubung perkara tersebut.Menurut LPM, tajuk dan laporan akhbar itu berbahasa Melayu itu telah menimbulkan banyak kekeliruan kepada orang ramai khususnya kepada calon peperiksaan SPM 2020.“Sekiranya terdapat sebarang perubahan kepada format peperiksaan SPM dan sistem pentaksiran, LPM akan memaklumkan secara rasmi kepada orang ramai,” menurutnya dalam kenyataan itu di sini hari ini.Akhbar berkenaan pada 7 Februari telah menyiarkan laporan  “Wajah Baharu SPM” di muka hadapan, “SPM Bakal Dirombak” di muka surat dua dan “Peperiksaan Boleh Buka Buku” di muka surat tiga.


Jepun pecah rekod kes harian Covid-19 tertinggi

Jepun merekodkan kes harian tertinggi dalam sejarah apabila sebanyak 209,694 kes disahkan pada Rabu.
Pakar kesihatan menggesa "tindakan berjaga-jaga tahap maksimum" berikutan negara itu terus bergelut dengan gelombang ketujuh yang didorong varian Omicron BA.5.
Di sebalik peningkatan semula kes terbabit, negara itu tidak mengenakan sekatan pergerakan terhadap rakyatnya kerana Perdana Menteri Fumio Kishida sedang berusaha mengimbangi aktiviti sosioekonomi dan mengambil langkah pencegahan jangkitan daripada terus merebak, lapor Agensi Berita Kyodo.
Kira-kira 201,000 kes jangkitan direkodkan pada minggu lepas, dan angka kematian melebihi 100 orang untuk tempoh dua hari berturut-turut, menurut laporan kerajaan tempatan.
Pesakit yang mengalami simptom teruk mencecah 311, meningkat 40 orang berbanding Selasa, menurut kementerian kesihatan.
"Jangkitan terus merebak dengan cepat. Kita mesti melihat dengan teliti (keadaan) dengan mengambil langkah berjaga-jaga tahap maksimum, termasuk terhadap sistem kesihatan," menurut panel penasihat pakar kementerian itu.
Lebih separuh daripada 47 wilayah di negara itu mencatatkan peningkatan kes pada Rabu, termasuk Hokkaido dan Kyoto.
Tokyo melaporkan 29,036 kes Covid-19, manakala Osaka mencatat 21,860 jangkitan baru dan meningkatkan tahap amaran kepada tiga, iaitu tertinggi sejak tiga bulan lalu.
Warga emas dinasihati untuk tidak keluar rumah atas urusan yang tidak penting kerana berisiko tinggi mengalami gejala yang teruk.


UEFA dakwa 2,800 tiket palsu dikesan, Liverpool tuntut Perancis mohon maaf

Pengerusi Liverpool Tom Werner menuntut permohonan maaf atas layanan terhadap penyokong kelab itu selepas kerajaan Perancis menyalahkan penipuan tiket “besar-besaran” sebagai punca rusuhan yang menjejaskan perlawanan akhir Liga Juara-Juara di mana Liverpool menentang Real Madrid di Paris.Menurut sumber, tuntutan tersebut timbul ketika UEFA dan Persekutuan Bola Sepak Perancis (FFF) menganggarkan bahawa 2,800 tiket palsu telah dikesan pada perlawanan akhir tersebut.FFF kemudiannya turut mengeluarkan kenyataan semalam, mengatakan 35,000 orang tanpa tiket atau menggunakan tiket palsu hadir ke Stade de France untuk perlawanan akhir itu.Setelah mengerahkan 1,650 kakitangan keselamatan dan tiket, 25% bilangan kehadiran peminat direkodkan lebih tinggi daripada, FFF berkata 110,000 orang telah pergi ke stadium “berdasarkan maklumat yang dikumpul daripada pelbagai pengendali awam dan swasta”.FFF membuat kesimpulan bahawa di sekitar stadium, terdapat “35,000 orang tambahan yang memiliki tiket palsu atau tanpa tiket” dan mereka telah “menyebabkan rusuhan dengan menghalang pintu masuk stadium dan menghalang beberapa pemegang tiket tulen daripada masuk sebelum perlawanan bermula pada pukul 9.00 malam”.Kerajaan Perancis telah berdepan kritikan berhubung kawalan keselamatan ketika perlawanan berlangsung, menyaksikan ribuan penyokong Liverpool bergelut untuk memasuki Stade de France.Rusuhan itu mengulangi kenangan pahit bagi Liverpool, sebuah kelab yang pernah dihantui insiden Hillsborough 1989 yang mengorbankan 97 nyawa ketika rusuhan berlaku di stadium.Dalam suratnya, Werner menyifatkan perlawanan di Paris sebagai “sangat bahaya bagi semua yang hadir” dan menggesa supaya “strategi menyalahkan peminat melalui sidang akhbar” tidak dilakukan.“Saya telah menerima e-mel yang tidak terkira banyaknya daripada penyokong Liverpool yang takut kehilangan nyawa, dan mungkin diganggu polis, selain berdepan risiko disembur lada dan gas pemedih mata,” tambahnya.


Sistem subsidi diesel diteruskan, ditambah baik, kata PM

Sistem subsidi diesel sedia ada diteruskan dan ditambah baik dengan memastikan kenderaan yang mendapatkan bekalan diesel dari stesen minyak atau tangki skid dilengkapi dengan sistem 'fleet card' untuk memantau penggunaan diesel dan mengelakkan ketirisan, kata Perdana Menteri Anwar Ibrahim.
Bercakap pada sidang media selepas mempengerusikan Mesyuarat Tindakan Ekonomi Negara (MTEN) di Putrajaya hari ini, Anwar yang juga Menteri Kewangan berkata sistem subsidi diesel negara harus diperbaiki berikutan tanggungan subsidi negara melonjak kepada RM13 bilion pada tahun lepas.
Menurutnya, semakan menunjukkan penggunaan diesel melonjak 37.7% iaitu 6.1 bilion liter pada  2019 kepada 8.4 bilion liter pada 2022, sedangkan jumlah kenderaan berdaftar yang menggunakan diesel hanya meningkat 2.4 peratus iaitu dari 2.08 juta pada 2019 ke 2.13 juta pada 2022.
“Jadi ada masalah tentang salah guna, penyeludupan dan ketirisan. Ini disebutkan ketirisan RM10 billion.
“Pemberian diesel subsidi itu diteruskan tetapi mesti melalui fleet card. Dengan cara ini kita dapat kesan siapa perlu boleh pakai, tapi jangan ambil diesel dan jual kepada kilang-kilang seperti mana berlaku sekarang," kata beliau.
Beliau berkata kerajaan sedang memperincikan jenis-jenis kenderaan yang akan menikmati subsidi diesel.
“Kita sedang perinci kenderaan mana diperlukan dan sebagainya tetapi yang jelas subsidi diesel tidak dinaikkan.
“Cuma kita nak tentukan yang berhak akan peroleh diesel subsidi. Kita tidak mahu, wang cukai dibayar untuk bantu rakyat tetapi diguna kartel-kartel seperti kartel-kartel minyak masak, digunakan untuk kepentingan segelintir kecil,” kata beliau.
Anwar berkata kerajaan telah melaksanakan program subsidi bersasar secara berperingkat bermula Januari 2023 apabila kerajaan tidak lagi memberikan subsidi penuh tarif elektrik kepada syarikat besar yang menggunakan tenaga elektrik pada tahap yang tinggi.
Beliau berkata pengurusan subsidi yang lebih bersasar dan mampan menjadi keutamaan dalam memastikan perbelanjaan kerajaan disalurkan kepada keperluan pembangunan yang dapat memberi nilai tambah lebih tinggi kepada ekonomi negara.
Sementara itu, Anwar berkata MTEN bersetuju Pangkalan Data Utama (Padu) dibangunkan bertujuan mengabungkan sebanyak mungkin maklumat sosioekonomi bagi setiap isi rumah untuk membantu kerajaan mengubal dasar dan menyasarkan subsidi.
Beliau berkata Padu akan membantu kerajaan memastikan sebarang program subsidi dilaksanakan dengan lebih teratur untuk mengelakkan sebarang keciciran dalam kalangan penerima isi rumah yang layak.
“Kekerapan dan ketepatan data adalah penting untuk membantu penggubalan dasar kerajaan yang dapat memenuhi keperluan dan keyakinan rakyat.
“Isu berkenaan sekuriti data juga akan ditangani dan diutamakan, serta penyelarasan lebih baik untuk mengurangkan aspek pertindihan,” katanya dan menambah bahawa MTEN telah diarahkan untuk melihat keperluan penggubalan akta khusus untuk membolehkan inisiatif perkongsian data itu dapat diperkukuh.


Usaha saat akhir selamatkan warga Malaysia dari hukuman mati Singapura

Peguam yang mewakili dua individu termasuk seorang warga Malaysia memfailkan rayuan akhir dalam usaha menyelamatkan nyawa mereka daripada hukuman mati di Singapura yang akan dijalankan esok, selepas mahkamah rayuan menggugurkan permohonan supaya hukuman dihentikan. Mahkamah menolak rayuan yang dibuat warga Malaysia Pausi Jefridin dan warga Singapura Roslan Bakar yang dijadualkan menjalani hukuman gantung esok walaupun beberapa pakar melaporkan tentang keupayaan mental mereka yang rendah, menyebabkan kumpulan hak asasi Lawyers for Liberty (LFL) memberi amaran supaya republik itu tidak terburu-buru dalam melaksanakan hukuman itu.Sementara itu, permohonan semakan undang-undang yang baru difailkan petang ini. “Permohonan yang masih berjalan ini mesti didengar oleh mahkamah Singapura, dan hukuman tidak boleh dijalankan sehingga proses undang-undang ini selesai.“Kami menggesa kerajaan Singapura dan pihak berkuasa kehakiman negara itu supaya memastikan pelaksanaan hukuman yang dijadulkan esok tidak dijalankan memandangkan Pausi dan Roslan berhak untuk meneruskan tindakan undang-undang yang sedang berjalan sehingga selesai,” kata LFL yang merupakan pengkritik lantang rekod hak asasi manusia di Singapura dalam sebuah kenyataan.Terdahulu, MalaysiaNow melaporkan keluarga Pausi di Sabah hanya diberikan notis seminggu berhubung pelaksanaan hukuman mati yang bakal dijalaninya.“Ini adalah satu kekejaman yang tidak berperikemanusiaan,” kata aktivis anti hukuman mati Singapura Kirsten Han.Sepanjang perbicaraannya, mahkamah diberitahu oleh ahli psikolosi klinikal Dr Danny Ng bahawa Pausi hanya memiliki skor IQ sebanyak 67, di bawah nilai ambang 70 bagi membolehkan seseorang itu diiytiharkan sebagai orang kurang upaya (OKU) mental.Dalam pada itu, berhubung Roslan pula, pakar mendapati dia “hanya memiliki kemampuan terhad untuk membuat penilaian dan keputusan ekoran kecacatan kognitif,” menurut penghakiman mahkamah pada 2017 yang dilihat MalaysiaNow.Kes Pausi dan Roslan adalah sama seperti kes Nagaenthran K Dharmalingam, seorang warga Malaysia yang turut didiagnosis mempunyai tahap IQ sebanyak 69, yang dijadualkan menjalani hukuman mati pada November tahun lalu.Bagaimanapun dia diberikan penangguhan hukuman selepas didapati positif Covid-19 sebelum mahkamah mendengar rayuan akhir bagi menyelamatkan nyawanya.Pendengaran kesnya dipercayai akan ditetapkan bulan ini.Kes Nagaenthran menimbulkan kemarahan orang ramai, sehingga menyebabkan Yang di-Pertuan Agong Sultan Abdullah Sultan Ahmad Shah dan Perdana Menteri Ismail Sabri Yaakob turut mengutus surat kepada kerajaan Singapura bagi merayu supaya dia diberikan pengampunan.Di bawah Konvensyen Mengenai Hak Orang Kurang Upaya (CRPD) yang ditandatangani Singapura, pelaksanaan hukuman mati terhadap OKU mental adalah dilarang.Seksyen 33B(3) Akta Penyalahgunaan Dadah Singapura juga turut melarang hukuman mati dikenakan terhadap individu yang mengalami kerencatan perkembangan minda yang boleh menjejaskan tanggungjawab mental dan fizikal mereka.


Audio mirip suara Zahid sokong DAP, Anwar tersebar

Rakaman audio dengan suara mirip Presiden Umno Ahmad Zahid Hamidi dipercayai sedang memberi taklimat kepada pemimpin parti tentang kerjasama bersama musuh politiknya, Pakatan Harapan (PH), tular hari ini dalam beberapa kumpulan perbincangan politik menerusi aplikasi Whatsapp.Beberapa sumber dalaman Umno memaklumkan kepada MalaysiaNow audio itu dipercayai sebuah rakaman asli sebahagian daripada perbincangan mesyuarat Majlis Kerja Tertinggi (MKT) Umno di Janda Baik, Pahang bulan lalu.MalaysiaNow bagaimanapun masih tidak dapat mengesahkan dakwaan tersebut pada ketika ini.Namun, ketika dihubungi, seorang pembantu Zahid berkata mengetahui mengenai kewujudan rakaman audio itu namun tidak boleh memberikan pengesahan tentang kesahihannya.Dalam audio berdurasi kira-kira satu setengah minit itu, suara yang mirip kepada presiden Umno dipercayai merujuk kepada perbualannya dengan ahli Parlimen Teluk Intan dan timbalan setiausaha agung DAP Nga Kor Ming.“Saya bagitahu Nga Kor Ming, empat perkata dalam Perlembagaan mesti you ikut. Satu, agama Islam sebagai agama Persekutuan, kedudukan raja-raja Melayu, hak istimewa orang Melayu, dan bahasa Melayu sebagai bahasa kebangsaan. Dia buat kenyataan media,” kata suara itu.Audio itu kemudian merujuk kepada pemimpin DAP lain iaitu Setiausaha Organisasi DAP Anthony Loke yang turut mengeluarkan kenyataan media untuk menyatakan kesetiaan terhadap empat peruntukan Perlembagaan tersebut.Suara lelaki itu kemudian merujuk mengenai perpaduan yang jarang berlaku antara ahli Dewan Undangan Negeri (Adun) Umno dan PH di Perak bagi menjatuhkan bekas menteri besar, Ahmad Faizal Azumu dari Bersatu Disember lalu.Suara mirip Zahid itu juga berkata Umno dapat membentuk pakatan dengan Anwar Ibrahim, yang memimpin pakatan tiga parti yang terdiri daripada PKR, DAP dan Amanah.“Dia dua kali masuk penjara. Katakanlah dari segi tindakannya bersih, hubungannya dengan Allah Ta’ala kita tak tahu, saya tidak pernah tengok,” kata suara lelaki dalam rakaman itu lagi.Satu sumber berkata audio itu adalah salah satu daripada beberapa bahagian rakaman semasa mesyuarat Umno di Janda Baik Februari lalu.Keputusan mesyuarat itu menetapkan Umno tidak akan bekerjasama dengan Bersatu pada pilihan raya akan umum datang.Zahid dan Najib Razak merupakan sebahagian daripada pasukan Anwar ketika mereka bersama-sama berjuang dalam Umno pada 1990-an.Zahid juga adalah antara mereka yang ditahan pada tahun 1998 selepas Dr Mahathir Mohamad melancarkan tindakan keras terhadap penyokong Anwar berikutan pemecatan dramatik beliau daripada jawatan timbalan perdana menteri.Zahid dan Najib adalah antara kumpulan pemimpin Umno yang mendakwa parti mereka diketepikan oleh Perdana Menteri Muhyiddin Yassin dalam pelantikan jawatan kerajaan.Ketika Najib menerajui pentadbiran negara, Muhyiddin dipecat daripada jawatan timbalan perdana menteri pada 2015 kerana lantang mengkritik bekas perdana menteri itu mengenai isu skandal 1MDB.Beliau kemudian berganding bahu dengan Mahathir bagi membentuk Bersatu, sebelum menjatuhkan Najib pada Pilihan Raya Umum ke-14.


1,168 kes baru Covid-19, 1,029 pulih, 3 lagi kematian dilaporkan

Sebanyak 1,029 pesakit dilaporkan sembuh sepenuhnya hari ini menjadikan angka keseluruhan mereka yang pulih berjumlah 27,409 kes.Ketua Pengarah Kesihatan Dr Noor Hisham Abdullah berkata terdapat 1,168 kes baru jangkitan Covid-19, menjadikan angka keseluruhan penularan dalam negara berjumlah 39,357.Kata Noor Hisham Sabah mencatatkan sebanyak 616 kes baru atau 52.7% daripada kes keseluruhan.“Sebanyak 11,666 kes aktif kini sedang menerima rawatan di hospital, 87 pesakit di tempat di Unit Rawatan Rapi termasuk 32 memerlukan bantuan alat pernafasan,” katanya dalam sidang media hariannya hari ini.Katanya, terdapat 3 kematian dilaporkan menjadikan jumlah mangsa yang maut seramai 282 orang.Tambahnya, terdapat 4 kluster baru turut dikesan.


Penduduk tinggalkan kawasan pantai selepas gempa landa Maluku

Penduduk di kawasan pantai di wilayah timur Maluku, Indonesia bertindak melarikan diri ketika amaran tsunami dikeluarkan selepas gempa bumi berukuran 7.9 pada skala Richter melanda kawasan itu awal Selasa.
“Penduduk di daerah Maluku Barat Daya telah meninggalkan kawasan pantai, kerana tsunami berpotensi berlaku di sana,” pegawai kanan agensi pengurusan bencana di wilayah itu, Eva MF Tuhumury memberitahu Xinhua menerusi panggilan telefon.
Penduduk diminta untuk bergerak ke kawasan yang lebih tinggi demi keselamatan mereka, kata pegawai itu.
Agensi meteorologi, klimatologi dan geofizik negara mengeluarkan amaran tsunami untuk wilayah itu dan wilayah berdekatan Sulawesi Tenggara selepas gempa kuat menggegarkan kawasan itu.


Jangan terburu-buru dengan vaksin China, kata pakar

Pihak berkuasa digesa supaya tidak terburu-buru bagi mendapatkan kelulusan regulatori pengunaan vaksin Covid-19 yang dibangunkan syarikat Sinovac Biotech dari China, berikutan satu laporan mendakwa vaksin itu gagal mencapai kadar keberkesanan di Brazil selepas ujian peringkat akhir dilakukan.Persatuan Pakar Perubatan Kesihatan Awam Malaysia mengatakan Bahagian Regulatori Farmasi Negara (NPRA), yang merupakan badan tunggal diberi kuasa untuk meluluskan vaksin, melakukan ujian klinikal terhadap semua vaksin Covid-19 yang dibeli kerajaan.Presiden persatuan itu, Dr Zainal Ariffin Omar bagaimanapun berkata keputusan ujian yang dilakukan berbeza mengikut negara.“Kita perlu teliti tatacara dan hasil kajian secara terperinci kerana hasil yang berbeza di Brazil, Indonesia dan Turki,” kata Zainal kepada MalaysiaNow.Beberapa laporan mengata CoronaVac, vaksin yang dibangunkan Sinovac, hanya mencapai kadar keberkesanan 50.4% dalam ujian yang dilakukan di Brazil, jauh lebih rendah daripada kelulusan regulatori.Meskipun melaporkan kadar keberkesanan lebih tinggi iaitu 78% seperti diumumkan oleh Institut Butantan, ia menerima kritikan daripada saintis dan pakar-pakar kesihatan kerana didakwa tidak telus dalam data ujian percubaan yang dilakukan.Selepas dikritik hebat, institut itu menjelaskan keputusan yang lebih tinggi diperoleh disebabkan sukarelawan mengalami gejala ringan hingga teruk melibatkan kes Covid-19.“Kita perlu teliti tatacara dan hasil kajian secara terperinci kerana hasil yang berbeza di Brazil, Indonesia dan Turki,” kata Zainal kepada MalaysiaNow.Pertubuhan Kesihatan Sedunia (WHO) bagaimanapun mengatakan kadar keberkesanan 50% sudah memadai bagi membolehkan sesuatu vaksin itu digunakan.Penemuan itu hadir ketika Indonesia sedang melakukan persediaan untuk menginokulasi 1.3 juta petugas kesihatan dengan vaksin CoronaVac Sinovac.Indonesia merupakan negara pertama di luar China yang menggunakan vaksin itu.Ujian klinikal yang dijalankan oleh Badan Pengawas Obat dan Makanan Indonesia (BPOM) menunjukkan kadar keberkesanan 65.3%.Sebagai reaksi segera terhadap laporan mengenai kadar keberkesanan CoronaVac yang rendah, Menteri Sains, Teknologi dan Inovasi Khairy Jamaluddin Abu Bakar, kementerian yang dipertanggungjawabkan untuk memperoleh vaksin bernilai berbilion ringgit untuk lebih 30 juta rakyat negara ini berkata pihak berkuasa akan mengkaji terlebih dahulu data klinikal Sinovac sebelum membuat keputusan untuk meneruskan pembelian.“Sekiranya kami tidak berpuas hati dengan keselamatan dan keberkesanan, kami tidak akan meneruskan dengan proses pembelian,” kata Khairy dalam Twitter.Malaysia menandatangani perjanjian untuk membeli 14 juta dos vaksin CoronaVac, termasuk vaksin Pfizer, yang melaporkan kadar keberkesanan hingga 95%.Setakat ini, NPRA hanya memberikan kelulusan pengunaan kepada Pfizer.Zainal berkata adalah amat penting untuk mengetahui keberkesanan dan kesan sampingan sesuatu vaksin.Katanya NPRA juga perlu melakukan beberapa perbandingan keberkesanan semua vaksin yang dicadangkan supaya tidak merugikan kerajaan.“Kita harus membenarkan NPRA mengeluarkan penilaian yang paling tepat dan terbaik,” katanya kepada MalaysiaNow.Malaysia dijangka memulakan program pemvaksinan Covid-19 pada akhir Februari dengan bekalan pertama sebanyak sejuta dos daripada jumlah keseluruhan 12.8 juta vaksin Pfizer.Kerajaan berkata akan membeli tambahan 12.2 juta dos vaksin yang sama, mencukupi untuk liputan kira-kira 40% penduduk negara ini.Malaysia juga menandatangani perjanjian dengan syarikat AstraZeneca untuk 6.4 juta dos, dan jumlah yang sama diperoleh daripada program kolaborasi vaksin global WHO, Covax.


2020 ‘tahun derita’ bagi peniaga zon bebas cukai Rantau Panjang

Tahun 2020 “derita” bagi peniaga-peniaga di zon bebas cukai Rantau Panjang di Kelantan disebabkan lokasi membeli-belah itu sepi daripada kehadiran pengunjung selepas penularan wabak Covid-19 menyebabkan Perintah Kawalan Pergerakan (PKP) dilaksanakan.PKP menjejaskan perniagaan kerana tiada kehadiran pengunjung disebabkan pergerakan rentas negeri tidak dibenarkan dan keadaan diburukkan lagi dengan nilai ringgit yang tidak menentu ketika kedudukan nilai matawang Thailand, baht semakin mengukuh.“Lepas raya, jualan jadi sedikit rancak apabila ramai pengunjung dalam Kelantan yang datang membeli.“Baru nak tarik nafas lega, Perintah Kawalan Pergerakan Bersyarat (PKPB) pula dilaksanakan. Sekarang, sekolah baru cuti dah tiba musim hujan, menanti hari untuk banjir.“Sampai hujung tahun, kami semua diuji,” kata Rukinah Mail, 59, ketika ditemui MalaysiaNow di kedainya berhadapan Bazar Fatimah di Rantau Panjang baru-baru ini.Beliau yang menjalankan perniagaan barangan rumah seperti periuk, set pinggan mangkuk, dan perhiasan rumah termasuk tikar, cadar katil dan anak patung sejak 1990-an berkata, hala tuju perniagaannya kini sudah tidak boleh diramal.Katanya, dahulu beliau boleh mendapat untung jualan sehingga mencecah enam angka menjelang Disember.Bagaimanapun, katanya, tahun ini beliau tidak berupaya mencapai sasaran jualan dan terpaksa memberhentikan dua orang pekerjanya.“Baru nak tarik nafas lega, Perintah Kawalan Pergerakan Bersyarat (PKPB) pula dilaksanakan. Sekarang, sekolah baru cuti dah tiba musim hujan, menanti hari untuk banjir.Sementara itu, pemborong pakaian kanak-kanak deretan kedai di tepi bangunan Bazar Fatimah, mahu dikenali sebagai Syukri berkata, beliau sudah hampir berputus asa untuk menghabiskan stok barangan jualannya yang mencecah RM15,000.Katanya, stok jualan yang banyak tidak terjual sejak awal tahun itu sukar untuk dijual kerana, terdapat lebih banyak trend baru sudah berada di pasaran.“Saya kalau boleh, nak lelong murah-murah. Tolak terus kepada peniaga lain ikut berapa guni baju yang mereka nak. Saya pernah buat hantaran di Facebook, mahu tolak sekali gus, bayar saya hanya RM10,000.“Seorang pun tak ada yang sudi tawar-menawar. Sebabnya, stok lama. Nak masuk tahun 2021, tak kan nak jual baju 2020 lagi,” katanya sambil menambah mempunyai tunggakan sewa dua unit kedai berjumlah kira-kira RM4,000 dengan sewa bulanan untuk satu unit bernilai RM450.“Saya nak jual semua (stok baju), dapat bayar duit sewa kedai pun dah okay. Duit lebih tu, saya akan cuba rancang buat bisnes lain pula.”Rantau Panjang terletak kira-kira 40 kilometer (km) dari Kota Bharu dan bersebelahan dengan pekan Golok di sempadan Thailand, dan kewujudan zon bebas cukai pada 2002 menjadikan ia kawasan yang paling kerap dikunjungi pelancong setiap tahun.Kurang 30km dari situ, terletaknya lokasi membeli belah zon bebas cukai Pengkalan Kubor dengan konsep dan harga jualan yang sama.Kedua-dua lokasi tersebut boleh diakses kurang dari tempoh satu jam perjalanan daripada pusat bandar, Kota Bharu.Ketika dihubungi, Presiden Persatuan Peniaga Melayu Rantau Panjang Ramli Abdullah mengakui bilangan pengunjung ke kawasan sempadan Malaysia-Thailand itu semakin berkurangan.Bagaimanapun katanya, peniaga-peniaga sudah boleh menerima hakikat itu kerana pandemik Covid-19 bukan memberikan kesan kepada mereka sahaja tetapi semua orang di setiap lapisan masyarakat.Katanya, tahun ini mungkin berakhir dengan kesedihan, tetapi mengharapkan sinar pada tahun hadapan.“Kita akan fikirkan juga jalan untuk pastikan kita boleh teruskan hidup, berniaga macam biasa. Ini kerja orang sini, setiap hari. Berniaga, tak boleh berhenti (putus asa),” katanya kepada MalaysiaNow.Unit-unit kedai yang kosong yang tidak mempunyai penyewa.Tinjauan MalaysiaNow di bangunan Bazar Fatimah, mendapati banyak unit-unit kedai kosong tidak dibuka.Peniaga-peniaga setempat memberitahu MalaysiaNow unit-unit tersebut tidak mempunyai penyewa.Mereka berkata, di tingkat dua dan tiga bangunan tersebut kosong tanpa kelibat seorang individu di situ dan keadaannya dibiarkan tidak terurus dengan banyak sampah sarap dan habuk kotor memenuhi lantai dan dinding bangunan.“Sewa yang dikenakan majlis mahal, tidak berpatutan dengan kedudukan kedai di tingkat atas. Siapa nak naik atas, kedai di bawah ini dah banyak, tak habis nak pusing pun,” kata seorang peniaga barangan emas sadur dikenali sebagai Kak La.Perniagaan di kawasan zon bebas cukai Rantau Panjang ditempatkan dalam sebuah bangunan tiga tingkat yang dibina kerajaan Kelantan selepas tapak asal bazar musnah dijilat api beberapa tahun lalu.Syukri berkata, “syurga” beli-belah itu kini menerima kunjungan penduduk setempat untuk membeli makanan ringan di bahu-bahu jalan.“Paling saya rasa sedih, kelakar pun ada, pagi-pagi datang nak buka kedai, banyak kereta dan motosikal parkir di depan kedai-kedai.“Rupa-rupanya, orang datang joging di sini sebab nak pergi tempat lain tak boleh,” katanya sambil tertawa.


Hulu Selangor pulih sepenuhnya dari gangguan bekalan air

Hulu Selangor menjadi kawasan pertama di negeri Selangor pulih sepenuhnya daripada gangguan bekalan air pagi tadi.Menurut Ketua Komunikasi Korporat Pengurusan Air Selangor Sdn Bhd (Air Selangor), Elina Baseri, Kuala Selangor kini berada pada tahap 99.25%, diikuti Petaling yang mencapai 91.78% yang hampir mencapai tahap pulih sepenuhnya.“Peratusan pemulihan bagi Gombak pula pada tahap 72.99%, diikuti dengan Kuala Langat yang masih kekal 50% sejak semalam.“Sementara itu, Kuala Lumpur pada 47.37% dan Klang/Shah Alam berada pada 38.42%,” katanya dalam kenyataan, hari ini.Elina berkata, sehingga jam 6.30 pagi ini, sebanyak 948 kawasan pulih sepenuhnya, manakala 344 kawasan masih lagi dalam proses pemulihan.“Secara keseluruhan, 73.37% daripada 1,292 kawasan terbabit dengan gangguan bekalan air tidak berjadual ini pulih sepenuhnya.“Bagi kawasan kumpulan 1 membabitkan 71 kawasan yang sepatutnya pulih sepenuhnya 12 tengah malam tadi tetapi tidak berlaku adalah disebabkan oleh penyimpanan air berlebihan oleh pengguna yang mula menerima bekalan air.“Air Selangor sedang mengambil tindakan untuk menstabilkan sistem agihan bagi memulihkan kawasan ini,” katanya.Dalam pada itu, beliau juga menasihatkan pengguna agar tidak menyimpan dan menggunakan air berlebihan bagi memastikan proses pemulihan bagi kawasan yang masih terjejas berjalan lancar dan mengikut jadual pelan pemulihan Air Selangor.Justeru, tambahnya, beliau turut mohon kerjasama pengguna untuk tidak menyebarkan mesej tidak sahih bagi mengelakkan kekeliruan kepada pengguna lain.“Air Selangor menasihatkan pengguna untuk mendapatkan maklumat melalui hebahan rasmi atau saluran interaksi Air Selangor dan tidak menyebarkan berita tidak sahih berhubung gangguan ini.“Pengguna boleh merujuk aplikasi Air Selangor, semua saluran rasmi sosial media Air Selangor termasuk Twitter, Facebook, Instagram dan laman sesawang kami di www.airselangor.com untuk mendapatkan maklumat sahih berhubung info terkini bekalan air,” katanya.


Kerajaan perlu laksanakan subsidi bersasar, kata MPN

Terdapat keperluan untuk kerajaan berbincang dan membentuk semula pemberian subsidi yang dilaksanakan selama ini bagi memastikan hanya rakyat yang benar-benar layak dapat menikmatinya, kata Majlis Pemulihan Negara (MPN).
Pengerusi MPN Muhyiddin Yassin berkata lebih 50% daripada jenis-jenis subsidi yang disediakan kerajaan turut dinikmati oleh golongan rakyat berpendapatan tinggi.
Sebelum ini di Parlimen, Perdana Menteri Ismail Sabri Yaakob berkata kerajaan sedang merangka mekanisme subsidi bersasar bagi membolehkan tiada sesiapa pun dalam kelompok yang memerlukan tercicir daripada menikmati subsidi-subsidi yang disediakan.
Bagaimanapun, katanya, pelan dan kaedah pelaksanaan sedang diteliti bagi menjamin matlamat dan kepentingannya tercapai untuk rakyat Malaysia.
Atas sebab itu, kata Muhyiddin, langkah-langkah segera perlu diambil supaya golongan rakyat seperti keluarga B40 dan B50 dapat menerima manfaat.
"Maka kesan kepada inflasi ini juga dapat kita kurangkan. Itu antara perkara yang kita bincangkan tadi," katanya selepas mempengerusikan mesyuarat MPN di Kementerian Kewangan di Putrajaya hari ini.
Mengulas mengenai perkembangan terkini situasi di hospital yang dilaporkan mengalami penggunaan katil yang tinggi akibat peningkatan kes Covid-19 dan lain-lain kes kecemasan Muhyiddin berkata, wakil Kementerian Kesihatan (KKM) memberitahu MPN keadaan semasa di hospital-hospital awam masih terkawal.
Katanya, meskipun terdapat sedikit peningkatan kes tetapi ianya tidak mengganggu segala usaha yang sedang dibuat untuk mengawal penularan jangkitan tersebut.
"Pengalaman lebih dua tahun menguruskan Covid-19 ini memberikan mereka banyak pengajaran dan mereka sudah ambil seberapa banyak perlu dan kita harap tak ulang balik cerita-cerita dahulu," katanya.


Itali tangkap ketua mafia paling dikehendaki di hospital Sicily

Ketua mafia paling dikehendaki di Itali, Matteo Messina Denaro, ditangkap polis bersenjata di sebuah hospital swasta di Sicily semalam.
Ketika ditangkap, Messina Denaro yang melarikan diri sejak 1993 sedang menjalani rawatan akibat kanser.
Lebih dikenali sebagai"Diabolik" dan "'U Siccu", Messina Denaro dijatuhi hukuman penjara seumur hidup kerana bertanggungjawab ke atas pembunuhan pendakwa raya anti mafia pada 1992, Giovanni Falcone dan Paolo Borsellino.
Jenayah yang dilakukan itu mengejutkan seluruh negara dan mencetuskan tindakan keras terhadap Cosa Nostra.
Messina Denaro, 60, dibawa keluar dari hospital "La Maddalena" di Palermo oleh dua polis tentera dan dimasukkan ke dalam sebuah van mini berwarna hitam. Dia memakai jaket berbulu coklat, cermin mata dan topi coklat putih.
Sumber kehakiman berkata Messina Denaro sedang dirawat kerana kanser dan menjalani pembedahan tahun lalu, terlibat dengan beberapa siri pelantikan menggunakan identiti palsu.
"Kami mempunyai petunjuk kepada siasatan dan mengikutinya sehingga penahanan hari ini," kata pendakwa raya Palermo, Maurizio de Lucia.
Majistret Paolo Guido, yang juga bertanggungjawab dalam siasatan ke atas Messina Denaro, berkata pembongkaran rangkaian pelindungnya adalah kunci kejayaan kepada usaha memberkasnya.
Lelaki kedua yang membawa Messina Denaro ke hospital ditahan di tempat kejadian kerana disyaki membantu seorang pelarian.
Imej di media sosial menunjukkan penduduk tempatan bertepuk tangan dan bersalaman dengan anggota polis ketika van mini yang membawa Messina Denaro keluar dari hospital ke lokasi rahsia.
Perdana Menteri Itali Giorgia Meloni pergi ke Sicily untuk mengucapkan tahniah kepada ketua polis selepas penahanan itu.
"Kita tidak memenangi perang, kita tidak mengalahkan mafia tetapi pertempuran ini adalah pertempuran utama untuk menang, dan ia merupakan tamparan hebat kepada jenayah terancang," katanya.
Maria Falcone, kakak kepada hakim yang dibunuh, menyuarakan sentimen itu.
"Ia membuktikan bahawa mafiosi, di sebalik khayalan mereka tentang kuasa besar, akhirnya tewas dalam konflik dengan negara demokrasi," katanya.


Pendengaran permohonan sekat PetroSaudi guna wang AS$340 juta berkait 1MDB ditangguh

Pendengaran permohonan kerajaan untuk menyekat PetroSaudi International Ltd (PSI) dan pengarahnya Tarek Obaid daripada menggunakan lebih AS$340 juta yang dikaitkan dengan 1Malaysia Development Berhad (1MDB) disimpan dalam akaun pelanggan di sebuah firma guaman di United Kingdom (UK) ditangguhkan.Hakim Ahmad Shahrir Mohd Salleh menangguhkan pendengaran hari ini untuk memberi laluan kepada firma guaman, Clyde & Co LLP di United Kingdom mengesahkan sama ada mereka mahu menjawab dan mengemukakan afidavit berhubung dokumen yang disampaikan kepada mereka, atau sebaliknya.Ia selepas timbalan pendakwa raya Budiman Lutfi Mohamed memberitahu hakim Ahmad Shahir pihak pendakwaan telah menyampaikan dokumen berkenaan kepada tiga entiti asing yang disebut dalam permohonan itu, yakni Petrosaudi International Limited di Arab Saudi serta dua syarikat yang berpangkalan di London, yakni Clyde & Co dan Temple Fiduciary Services Ltd.“Kami telah menghubungi wakil National Crime Agency (NCA), Danial Murphy dan beliau mengesahkan bahawa kerajaan UK telah menyerahkan dokumen berkenaan kepada Clyde & Co pada 1 Oktober.“Beliau turut menyampaikan pesanan mahkamah kepada Clyde & Co, bertanya sama ada syarikat itu berhasrat untuk memberikan maklum balas, tetapi sehingga kini kami belum menerima apa-apa jawapan dari mereka,” kata Budiman semasa prosiding hari ini.Budiman berkata syarikat itu telah mememaklumkan bahawa dokumen berkenaan telah diserahkan kepada mereka dan diterima oleh wakilnya, Sarah Wheatly.“Setelah berbincang dengan pihak yang berkaitan dan demi keadilan, mungkin Clyde & Co perlu diberi waktu untuk memberikan maklum balas kepada permohonan itu, dan pihak pendakwaan akan berkomunikasi dengan NCA bagi mendapatkan maklumat terkini dari firma guaman,” katanya.Peguam Alex Tan dan Mohd Yusof Zainal Abiden yang mewakili anak syarikat PSI dari Amerika Selatan, PetroSaudi Oil Services (Venezuela) Ltd (PSOS-VZ) dan Tarek Obaid, masing-masing, tidak membantah permohonan pihak pendakwaan.Ahmad Shahrir kemudiannya menetapkan 22 Ogos sebagai tarikh pengurusan kes bagi pihak pendakwaan mengemas kini perkembangan berhubung maklum balas Clyde & Co’s.Pada 16 Julai tahun lepas mahkamah membenarkan permohonan kerajaan untuk perintah interim bagi menyekat pihak berkenaan daripada memindahkan dana yang dikaitkan dengan 1MDB dan disimpan dalam akaun pelanggan di sebuah firma guaman di UK, ke entiti lain.Perintah interim itu bagi mengekalkan status quo pihak-pihak terlibat sehingga selesai permohonan sekatan kerajaan yang memohon perintah untuk menyekat sebarang urusan mengenai wang milik PSI dan PSOS-VZ yang kini berada di akaun escrow yang dipegang oleh Clyde & Co LLP di UK.Selain AS$340 juta itu, kerajaan juga memohon wang tidak ditentukan yang disimpan di bawah nama akaun perantaraan, Temple Fiduciary Services Limited, di Barclays Bank, UK.Permohonan itu difailkan mengikut Seksyen 53 Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (Amlatfpuaa) yang menamakan Tarek, PSI, PSOS-VZ, Clyde & Co dan Temple Fiduciary, masing-masing sebagai responden pertama hingga kelima.Permohonan itu difailkan mengikut Seksyen 53 Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) yang menamakan Tarek, PSI, PSOS-VZ, Clyde & Co dan Temple Fiduciary, masing-masing sebagai responden pertama hingga kelima.


Ukraine semakin hampir terima kereta kebal moden Barat, peluru berpandu

Ukraine semakin hampir mendapatkan kelulusan untuk mendapatkan kereta kebal tempur moden buatan Jerman bagi berdepan dengan tentera Rusia yang menceroboh negara itu.
Malah, Ukraine juga dijangka menerima lebih banyak peluru berpandu jenis Patriot ketika sekutunya dilihat bersedia untuk bekerjasama dalam fasa perang seterusnya.
Negara itu bergantung sepenuhnya kepada kereta kebal jenis T-72 era Soviet. Kereta kebal Leopard 2 Jerman, yang dikendalikan oleh tentera di kira-kira 20 negara, dianggap sebagai salah satu kereta kebal terbaik di Barat.
Kereta kebal dengan berat lebih 60 tan itu, dilengkapi penembak 120mm dan boleh mengenai sasaran pada jarak sehingga 5km.
Menurut kerajaan Ukraine, kereta kebal itu akan melengkapkan tenteranya dengan persenjataan mudah alih untuk mengusir tentera Rusia ketika pertempuran.
Jerman adalah negara Barat yang bersetuju menghantar kereta kebal pada skala besar, bagaimanapun seorang menteri Kabinet berkata isu itu akan menjadi yang pertama diputuskan oleh menteri pertahanan baharu Boris Pistorius.
Beliau akan menjadi tuan rumah kepada Setiausaha Pertahanan AS Lloyd Austin esok menjelang pertemuan berpuluh-puluh menteri pertahanan pada Jumaat di pangkalan udara Ramstein di Jerman.
Barat menyediakan bekalan senjata secara berterusan ke Ukraine sejak Rusia menceroboh negara itu pada 24 Februari lalu dalam apa yang dipanggil sebagai"operasi ketenteraan khas" bagi melindungi keselamatannya kerana jirannya semakin rapat dengan Kesatuan Eropah.
Ukraine dan sekutunya menuduh Moscow berperang tanpa provokasi untuk merebut wilayah dan menghapuskan kemerdekaan rakan bekas republik Soviet.
Pihak sekutu mesti memperhebatkan sokongan ketenteraan mereka kepada Ukraine untuk membantu mereka mematahkan serangan barisan hadapan dan mengelak pertempuran berpanjangan, kata menteri luar Britain, James Cleverly, dalam lawatan ke Washington hari ini.
"Apa yang kami lihat apabila anda mengalami konflik yang kejam dan dahsyat seperti ini ialah kehilangan nyawa yang besar. Dan itu tidak mungkin apa yang kami mahu lihat – itulah sebabnya kami fikir sekarang adalah masa yang sesuai untuk memperhebatkan sokongan kami kepada Ukraine," Cleverly  memberitahu sekumpulan wartawan.
Malah di Washington, Perdana Menteri Belanda Mark Rutte memberitahu Presiden AS Joe Biden tentang rancangan negara itu untuk menawarkan sistem pertahanan peluru berpandu Patriot buatan AS ke Ukraine, bekerjasama dengan Jerman di tengah-tengah serangan bertubi-tubi dari Rusia.
Bulan lalu, Washington mengumumkan bantuan ketenteraan tambahan untuk Ukraine, termasuk pemindahan sistem Patriot, yang dianggap sebagai salah satu sistem pertahanan udara AS paling canggih yang menawarkan perlindungan terhadap pesawat, pelayaran dan peluru berpandu balistik.


Zahid terus desak PM bubar Parlimen, 10 kali sebut ‘PRU15’ dalam ucapan dasar

Presiden Umno Ahmad Zahid Hamidi meneruskan tekanan terhadap Perdana Menteri Ismail Sabri Yaakob untuk membubarkan Parlimen, 10 kali menyebut tentang Pilihan Raya Umum ke-15 (PRU15) dalam ucapan dasarnya dalam perhimpunan agung parti itu hari ini.Katanya, Umno mempunyai kuasa untuk menentukan hala tuju parti sendiri dalam mendepani PRU15 meskipun kuasa membubarkan Parlimen adalah keputusan Kabinet.“Jadi hendak tunggu apa lagi, bubarkan Parlimen,” katanya dalam ucapan dasar presiden Umno di Pusat Dagangan Dunia Kuala Lumpur (WTCKL) hari ini.Zahid bagaimanapun berkata Umno adalah sebuah parti yang menjunjung Perlembagaan dan memahami kuasa untuk membubarkan Parlimen adalah keputusan Kabinet dan perdana menteri yang akan berurusan dengan memohon perkenan kepada Yang di-Pertuan Agong.Ucapan Zahid hari ini sebada dengan Timbalan Presiden Umno Mohamad Hasan yang sebelum ini turut mendesak Ismail membubarkan Parlimen segera selepas siri kejayaan Barisan Nasional (BN) dalam Pilihan Raya Negeri (PRN) di Melaka dan Johor.Bagaimanapun Ismail sebelum ini menegaskan Umno tidak boleh melangkaui kuasa Yang di-Pertuan Agong, Sultan Abdullah Sultan Ahmad Shah dalam pembubaran Parlimen.Dalam ucapannya, ahli Parlimen Bagan Datuk itu berkata, terserah kepada perdana menteri untuk meneruskan memorandum persefahaman (MoU) dengan pihak pembangkang yang disifatkan beliau sebagai “tidur dengan musuh”.“Perhimpunan agung ini wajib mendengar suara akar umbi yang meminta agar mandat baru diperolehi melalui PRU15.“Janganlah guruh berdentum dan kilat sabung-menyabung, namun tidak setitis pun hujan jatuh ke bumi,” katanya.Dalam pada itu Zahid bertegas pemilihan Umno hanya akan diadakan selepas PRU15.“Ini bukan keputusan saya. Ini keputusan saudara-saudari sewaktu mesyuarat perwakilan di bahagian masing-masing.“Sudah menjadi kelaziman sebelum ini bahawa pemilihan parti diadakan selepas PRU. Bertahun-tahun ia diamalkan. Adakah wajar kita mengubah tradisi ini?” katanya.Pemerhati politik sebelum ini berkata Zahid mahu mempercepatkan PRU15 sebelum pemilihan Umno sebagai langkah yang dilihat untuk menyelamatkan dirinya yang berdepan 47 pertuduhan rasuah dan jenayah.Ismail juga diramal akan mencabar beliau untuk jawatan presiden pada pemilihan Umno yang perlu dijalankan sebelum Disember tahun ini.


Malaysia di tangga ke-25 dalam penyertaan ke misi pengaman PBB

Malaysia berada di tangga 25 daripada 123 negara dari segi penyertaan ke misi pengaman Pertubuhan Bangsa-bangsa Bersatu setakat 31 Mac, Dewan Negara diberitahu hari ini.
Timbalan Menteri Luar Mohamad Alamin berkata ini menjadikan Malaysia antara negara terbesar menyumbang bilangan anggota kepada misi pengaman PBB, melibatkan 859 pegawai dan anggota termasuk 98 wanita dalam lima misi pengaman PBB di Lubnan, Sahara Barat, Wilayah Abyei, Sudan Selatan dan Congo.
"Penglibatan Malaysia dalam pasukan pengaman mencerminkan komitmen negara dalam sistem pelbagai hala dan mempamerkan keprihatinan Malaysia untuk memastikan keamanan dan keselamatan di peringkat global.
"Selain itu, Malaysia juga telah memainkan peranan aktif dalam PBB dan telah dipilih sebagai ahli tidak tetap Majlis Keselamatan PBB sebanyak empat kali iaitu pada 1965, 1989 hingga 1990, 1999 hingga 2000 dan 2015 hingga 2016," katanya bagi menjawab soalan Senator Datuk Paul Igai yang ingin tahu peranan Malaysia dalam pasukan pengamanan dan bidang keselamatan global sejak menjadi ahli PBB.
Beliau berkata Malaysia secara konsisten mengambil bahagian dalam debat dan taklimat terbuka di Majlis Keselamatan PBB walaupun tidak lagi menjadi ahli tidak tetap majlis untuk berkongsi pandangan dan mengetengahkan pendirian negara mengenai isu-isu yang dipertimbangkan majlis itu.
Menurut Mohamad menerusi keanggotaan Malaysia dalam PBB, negara akan terus memainkan peranan aktif di persada antarabangsa dengan mengambil bahagian dalam rundingan penggubalan resolusi-resolusi di Perhimpunan Agung PBB.
Katanya ini untuk memastikan pandangan dan pendirian serta kepentingan negara di peringkat antarabangsa sentiasa diketengahkan dan dipertahankan selaras dengan dasar luar Malaysia.


Zahid langgar dasar parti tulis surat menyokong Anwar, kata Umno Putrajaya

Umno Bahagian Putrajaya hari ini menyelar Ahmad Zahid Hamidi kerana melanggar dasar parti yang menentang sebarang kerjasama dengan Anwar Ibrahim dan DAP.Timbalan Ketua Umno Bahagian Putrajaya Tun Faisal Ismail Aziz berkata, bekas setiausaha agung Barisan Nasional (BN) Annuar Musa, cuma mempertahankan keputusan yang dibuat oleh parti sebelum ini.“Sebagai timbalan ketua Umno bahagian, saya tidak mempersoalkan keputusan majlis tertinggi (MT), malah itulah yang dilaksanakan Annuar iaitu mempertahankan keputusan dasar parti yang mahu bekerjasama dengan PAS dan Bersatu, mengukuhkan Muafakat Nasional (MN), menyokong Perikatan Nasional (PN) dan perdana menteri, juga ‘no Anwar, no DAP’.“Yang dipersoalkan sekarang, dasar parti jelas no Anwar, tapi kenapa presiden dan Najib (Razak) tandatangan surat sokong dan setia kepada Anwar?” kata Faisal yang juga setiausaha akhbar kepada menteri Wilayah Persekutuan dalam satu kenyataan hari ini.MalaysiaNow pada Oktober mendedahkan Zahid dan bekas perdana menteri, Najib Razak menulis surat kepada Sultan Abdullah Sultan Ahmad Shah bagi menyokong Anwar yang juga presiden PKR untuk menjadi perdana menteri.Minggu ini, Annuar yang juga menteri Wilayah Persekutuan mengesahkan berhubung surat tersebut dan menunjukkan salinannya kepada pemberita pada satu sidang media khas selepas dipecat sebagai setiausaha agung BN.Faisal turut menyelar Pengarah Pilihan Raya Umno Tajuddin Abdul Rahman dan ahli MT yang lain seolah-olah menjadi jurucakap DAP untuk membawa jajaran politik baru.“Dasar parti juga jelas, no DAP kenapa pengarah pilihan raya, Tajuddin dan ahli MT seolah-olah menjadi jurucakap DAP dan membawa jajaran politik baru yang digambarkan akan melibatkan Anwar, PKR dan DAP?” soalnya.Tajuddin baru-baru tidak menolak Umno akan bekerjasama dengan DAP dan PKR.“Apa sahaja boleh berlaku dalam politik,” katanya kepada pemberita pada Isnin ketika ditanya apakah Umno bersedia membentuk kerjasama dengan Pakatan Harapan (PH), gabungan yang terdiri daripada DAP, PKR dan Amanah.


Suntikan vaksin catat rekod tertinggi sebanyak 376,909

Sebanyak 376,909 dos suntikan vaksin Covid-19 diberikan semalam, menjadikan ia jumlah tertinggi diberi dalam sehari setakat ini, berbanding 375,842 pada Rabu lepas.Menerusi hantaran di Twitter, Menteri Kesihatan Dr Adham Baba berkata daripada jumlah 376,909 dos itu, sebanyak 153,982 adalah dos kedua.Beliau berkata lima negeri tertinggi yang mencatatkan pemberian dos pertama dan kedua semalam ialah Selangor dengan 88,376 orang, disusuli Sarawak (70,447), Kuala Lumpur (52,515), Johor (23,589) dan Negeri Sembilan (22,686).Dr Adham berkata jumlah pemberian vaksin Covid-19 setakat semalam adalah 10,413,270 dos, dengan 3,190,789 daripadanya adalah dos kedua.


Sorry.